ועדת הכלכלה, כנסת 18, פרוטוקול מספר 909, 2012-07-09 12:30

כרמל שאמה-הכהן: צהריים טובים.

כרמל שאמה-הכהן: אני פותח את ישיבת ועדת הכלכלה.

כרמל שאמה-הכהן: על סדר-היום תקנות הגבלת הפרסומת והשיווק של משקאות אלכוהוליים (סימון אזהרה), התשע"ב-2012.

כרמל שאמה-הכהן: ועדת הכלכלה סיימה לפני מספר חודשים את חקיקת החוק להגבלת הפרסום והשיווק של משקאות אלכוהוליים.

כרמל שאמה-הכהן: זה היה חלק מאותו מאמץ משולב של כמה ועדות בכנסת ושל הממשלה לנסות להיאבק בתופעה של צריכת אלכוהול מופרזת ולא מבוקרת ובעידוד צריכת אלכוהול בקרב הדור הצעיר וכל תוצאות הלוואי השליליות שיש לכך.

כרמל שאמה-הכהן: אנחנו שומעים מעת לעת שזה מגיע לנקודות קיצון אבל יש הרבה יותר מכך שלא מתפרסמות.

כרמל שאמה-הכהן: החוק חייב, בין היתר, התקנת תקנות על-ידי השר והגענו לשלב אישור התקנות על-ידי ועדת הכלכלה שזה חלק מהתנאי לכניסת התקנות לתוקף.

כרמל שאמה-הכהן: מי מציג את התקנות?

כרמל שאמה-הכהן: משרד הבריאות.

כרמל שאמה-הכהן: האם התקיימה חובת ההיוועצות הנדרשת כמצוין?

מרינה אוסטפלד: סעיף 12(א)(2) הטיל על משרד הבריאות חובת התייעצות עם מועצת הרשות השנייה ומועצת שידורי כבלים ולוויין.

מרינה אוסטפלד: חובת ההתייעצות קוימה עם מועצת הרשות השנייה.

מרינה אוסטפלד: החומר הועבר למועצת הרשות השנייה.

מרינה אוסטפלד: הדבר נעשה, בין היתר, בעקבות טעות שאנחנו מצרים עליה מאוד, אני באופן אישי.

מרינה אוסטפלד: שוחחתי ארוכות עם נציג של מועצת הכבלים והלוויין.

מרינה אוסטפלד: החומר הועבר אליהם זה מכבר.

מרינה אוסטפלד: הוא הביע אי-התנגדותו האדיבה לקיים את הדיון.

כרמל שאמה-הכהן: האם יש פה נציג למועצת הכבלים והלוויין?

צחי פנחס: כן.

צחי פנחס: עו"ד צחי פנחס מהמועצה לשידורי כבלים.

צחי פנחס: אני רק רוצה לציין שהבעתי אי-התנגדות לקיום הדיון ובתנאי שתקוים חובת ההיוועצות שצריך משרד הבריאות לקיים עם המועצה.

צחי פנחס: זאת אומרת, הציעה חברתי ממשרד הבריאות לפצל את הדיון באופן שהיום יידונו שאר הנושאים לגבי סימוני אזהרה על מכלים ודברים אחרים והדיון בסימן האזהרה של פרסומות בטלוויזיה יידחה למועד אחר כדי שהם גם יוכלו לקיים את חובת ההיוועצות שלהם על-פי חוק.

עמיר פרץ: אם הם לא קיימו את חובת ההתייעצות - - -

לאה ורון: אפשר לקיים דיון בחלקים שלגביהם לא נדרשת חובת ההיוועצות.

כרמל שאמה-הכהן: אדוני המנכ"ל, למה לא קוימה ההיוועצות הזאת?

רוני גמזו: טעות טכנית.

רוני גמזו: ההבנה ששני הגופים הם גופים נפרדים לא היתה במלואה, ולכן לא בוצעה התייעצות מול שניהם בנפרד.

רוני גמזו: אנחנו לוקחים את זה עלינו.

רוני גמזו: הבנו את זה אתמול.

כרמל שאמה-הכהן: אוקיי, בסדר גמור.

עמיר פרץ: מה הטעם?

עמיר פרץ: אין טעם להמשיך.

כרמל שאמה-הכהן: לא, יש סעיפים שלא נוגעים למועצת הכבלים והלוויין.

לאה ורון: הדיון הבא יהיה קצר מאוד, וככל הנראה גם יהיה בפגרה.

עמיר פרץ: אני לא יודע איפה הוא יהיה, אני רק יודע שאנחנו נקיים דיון סרק.

עמיר פרץ: אם לא התקיימה חובת ההיוועצות - - -

כרמל שאמה-הכהן: אפשר לאשר את תקנה 1, תקנה 2.

אלקנה אפרתי: אדוני, חבר הכנסת פרץ, רק נציין שהחוק קובע אזהרה, חובת אזהרה, בכמה אלמנטים.

אלקנה אפרתי: אחד מהם זה על בקבוקי יין, פרסומות מודפסות, וחלק ממנו זה לפרסומות משודרות.

אלקנה אפרתי: חובת ההיוועצות עם המועצה לשידורי כבלים ולוויין ועם מועצת הרשות השנייה היא רלוונטית לפרסומות משודרות.

אלקנה אפרתי: לפיכך, אין מניעה לכל הפחות לדון בסעיפים שרלוונטיים לפרסומות מודפסות ולאזהרה על בקבוקים.

כרמל שאמה-הכהן: האם יש למישהו הערות כלליות?

נטלי גוטמן חן: נטלי גוטמן חן ממשרד התמ"ת.

נטלי גוטמן חן: מאחר ואתם מדברים על נושא חובת ההיוועצות אני מבקשת לציין כי את נושא הסימון על המוצרים צריך לדווח לפי המחויבות של ישראל בארגון הסחר העולמי, וצריך לתת 60 יום למדינות להגיב על הנושא הזה מאחר ומדובר בסימון שהוא חריג והוא גם שונה ממה שמקובל במדינות אחרות.

נטלי גוטמן חן: אנחנו דיברנו על זה עם משרד הבריאות יותר מפעם אחת ועוד לא הוגשה ההודעה הזאת לארגון הסחר העולמי, ולכן עוד לא מולאו 60 היום.

נטלי גוטמן חן: אנחנו מוכנים להוציא את ההודעה הזאת כבר היום ברגע שזה יוסכם.

רוברט אילטוב: אגב, למה זה חריג לעומת מדינות אחרות בעולם?

רוברט אילטוב: למה אנחנו לא יכולים להיות כמו כולם?

עמיר פרץ: אני לא יודע, תיכף ניגש לגופו של עניין.

נטלי גוטמן חן: מהבדיקה שאנחנו עשינו ממדינות רבות דרישת הסימון היא האזהרה על המוצרים.

נטלי גוטמן חן: מה שמקובל במדינות רבות בעולם, מדובר בסימון על התווית האחורית ולא על התווית הקדמית כמו שניתן להבין מהנוסח של התקנה היום וגם ממה שהבנו מהייעוץ המשפטי של משרד הבריאות.

רוברט אילטוב: כלומר, האזהרה תהיה קדימה?

יוליה שמאלוב-ברקוביץ: קדימה.

יוליה שמאלוב-ברקוביץ: הכול עניין של קדימה.

רוברט אילטוב: אבל קדימה זה לא באופנה עכשיו.

יצחק וקנין: השאלה היא האם הוויכוח שלכם הוא רק לגבי המיקום של התווית או גם לגבי גודל התווית כלפי מדינות העולם?

נטלי גוטמן חן: את התקנה עצמה צריך לדווח בארגון הסחר העולמי ולתת 60 יום למדינות להגיב.

יצחק וקנין: לא.

יצחק וקנין: האם יש שינוי בגודל שאנחנו מבקשים לעומת מה שמקובל בעולם?

נטלי גוטמן חן: לגבי הגודל לא בדקנו.

נטלי גוטמן חן: אנחנו בדקנו את נושא מיקום האזהרה כי מיקום האזהרה דורש ממדינות שינוי בקווי הייצור לישראל לעומת מדינות אחרות.

עמיר פרץ: בדרך כלל, כאשר את צריכה לקיים שיח כזה עם ארגוני הסחר, האם את קיימת את זה לפני שזה הגיע לוועדה או אנחנו נאשר ואחרי כך תקיימי, ואם יהיו הסתייגויות זה יחזור הנה?

נטלי גוטמן חן: בעיקרון צריך נוסח סופי לקראת הוועדה כדי שהנוסח שמגיע לארגון הסחר העולמי הוא נוסח סופי.

נטלי גוטמן חן: כבר קיבלנו, גם אנחנו, גם משרד הבריאות, קיבלו כבר לא מעט תגובות גם מארצות-הברית וגם מהאיחוד האירופי שמתנגדות לעניין הסימון הספציפי הזה.

נטלי גוטמן חן: זאת אומרת שההערות האלה קרוב לוודאי שיגיעו.

כרמל שאמה-הכהן: בואו נשמע את עמדת הממשלה.

כרמל שאמה-הכהן: יש לה תגובה.

מרינה אוסטפלד: ברצוני רק להבהיר כי אני במקרה גם מכירה את נוהלי ההתייעצות עם הארגון שנטלי מדברת עליו.

מרינה אוסטפלד: קודם כל, ברצוני לומר שטיוטת התקנות הועברה למשרד התמ"ת עוד בשלהי אפריל.

מרינה אוסטפלד: ממה שאני יודעת ואני מכירה את הנוהל הזה זו לא צריכה להיות טיוטה גמורה.

מרינה אוסטפלד: אפשר היה להעביר את זה אז.

מרינה אוסטפלד: הטיוטה שאושרה על-ידי משרד המשפטים הועברה אליכם גם במאי.

מרינה אוסטפלד: אני מאוד רוצה להעביר את זה.

נטלי גוטמן חן: במאי - - -

מרינה אוסטפלד: כן, אבל עד עכשיו זה לא הוגש.

מרינה אוסטפלד: בואו נדייק.

מרינה אוסטפלד: אני בוודאי לא זו שאחראית על העברת החומר לארגון למתן הערות.

מרינה אוסטפלד: אבל מצד שני, יש פה סתירה מסוימת שכאשר ועדה דורשת, ובצדק, מאיתנו לעמוד בלוחות זמנים שקבועים בחוק ובינתיים העברת טיוטת התקנות מתעכבת מסיבות כאלה או אחרות שעכשיו גם צריך לכפות 60 יום.

מרינה אוסטפלד: אני רואה בזה טעם לפגם.

אלקנה אפרתי: שאלת הבהרה.

אלקנה אפרתי: האם מה שאתם נדרשים להעביר הוא טיוטת התקנות או את התקנות בנוסחן הסופי?

נטלי גוטמן חן: את הטיוטה.

לאה ורון: מה אתם נדרשים להעביר?

נטלי גוטמן חן: את הטיוטה האחרונה כדי שהתגובות של מדינות אחרות תוכלנה לקחת בחשבון גם פה בוועדה.

נטלי גוטמן חן: קיבלנו את האחרונות במאי.

לאה ורון: ויכול שבעקבות הערות של המדינות האחרות יידרשו להכניס תיקונים בטיוטה?

נטלי גוטמן חן: יכול להיות.

נטלי גוטמן חן: זה הערות שצריכות לבוא בחשבון.

נטלי גוטמן חן: צריך לראות מה יהיה תוכן ההערות.

כרמל שאמה-הכהן: כן, אדוני המנכ"ל.

רוני גמזו: כפי שנאמר, התקנות הועברו ותפקיד התמ"ת היה להעביר את התקנות ל-WTO.

רוני גמזו: הועבר או לא הועבר – אנחנו פה ושם קיבלנו סינונים של הערות מכל מיני חברות בעולם שהן קרוב לוודאי מיודעות לזה.

רוני גמזו: אני מניח שאתם העברתם או שאני לא יודע איך זה הועבר אליהם.

רוני גמזו: אבל קיבלנו פה ושם הערות שהעירו דברים ברמה המקצועית, זה כן אפקטיבי, לא אפקטיבי, ואנחנו שקלנו את זה ברמה המקצועית ולא ראינו שום סיבה לשנות.

רוני גמזו: אני לא יודע.

רוני גמזו: מבחינתי, הארגונים העולמיים כתבו ואני גם קיבלתי גם בימים האחרונים.

רוני גמזו: אני לא יודע אם הנוהל שאתם מחויבים אליו מלא בוצע, אבל בוודאי שיש תגובות של אותם ארגונים.

רוני גמזו: אני לא יודע אם אתם קיבלתם אותם, אני קיבלתי.

נטלי גוטמן חן: אנחנו קיבלנו חלק ויש התנגדויות.

רוני גמזו: בסדר.

רוני גמזו: רוב ההתנגדויות על בסיס מקצועי.

רוני גמזו: רוב ההתנגדויות באות ואומרות: זה לא יעזור.

רוני גמזו: יש פה מחוקק ושהמחוקק יחליט אחרת שזה כן יעזור או שהוא רוצה לעשות משהו - - -

לאה ורון: המחוקק הוא הריבון.

עמיר פרץ: אדוני המנכ"ל, אנחנו חייבים להכיר את ההסתייגויות האלה כדי להחליט אם במאזן הזה של היחסים עם ארגון הסחר אל מול מה שאתם מבקשים, מה לעשות.

עמיר פרץ: יכול להיות שארגון הסחר יתנגד למשהו ואנחנו בכל זאת נחוקק אותו.

עמיר פרץ: אבל אנחנו חייבים לדעת על מה הוויכוח.

רוני גמזו: כבוד חבר הכנסת, כשאני מקבל מכתב כזה תפקידי לשקול אותו ברמה המקצועית ולדעת האם יש בו ממש – זה תפקידי.

רוני גמזו: אם מישהו אחר קרא את אותו מכתב ויש לו הערות אחרות - - -

עמיר פרץ: - - - אני שואל בעניין ההסכמי.

עמיר פרץ: האם יש פגיעה בהסכמים כאלה או אחרים שיש לנו כי המקצועי - - -

רוני גמזו: יציגו, אני לא מכיר את הסכמי הסחר.

רוברט אילטוב: היא אמרה שכשזה קדימה זה בעיה.

רוברט אילטוב: השאלה היא האם הגודל זה בעיה.

רוברט אילטוב: אלו שתי שאלות שצריך לשאול.

עמיר פרץ: אני לא יודע, היא צריכה להגיד לנו.

נטלי גוטמן חן: אני הערתי עכשיו את ההערה הכללית בנושא לוחות הזמנים.

נטלי גוטמן חן: לגבי עניין הסימון עצמו – אם משרד הבריאות יכול לתת לנו הסברים למה יש בישראל צורך מיוחד לפרסום או לאזהרות שונות ולתוויות שונות אז אנחנו מוכנים לקבל את זה.

יצחק וקנין: שונות ממה?

קריאה: שונות מכל העולם.

יצחק וקנין: את אומרת דברים ואני לא מבין דבר ממה שאת אומרת.

יצחק וקנין: אני מדבר ברצינות.

יצחק וקנין: אם את טוענת שיש דברים כאלו שבעולם לא מקובלים ואנחנו השתגענו והחלטנו לעשות משהו אחר לגמרי, בסדר, מקובל עליי.

יצחק וקנין: אנחנו המחוקקים ואם נראה לנכון שצריך לעשות את זה נעשה את זה.

יצחק וקנין: אבל האם באמת אנחנו שונים מכלל העולם בתוויות הללו?

נטלי גוטמן חן: מהבדיקה שלנו לא מצאנו עוד דוגמה אחרת בעולם של דרישה של סימון אזהרה על התווית הקדמית.

נטלי גוטמן חן: רוב תוויות האזהרה, רובן ככולן, מהבדיקה שעשינו מופיעות בתווית האחורית של המוצר.

יאיר גלר: אבל אין חולק על כך שתוויות אזהרה קיימות בכל העולם על אלפי סוגי מוצרים.

דני דנון: משרד התמ"ת, אני לא מבין דבר אחד.

דני דנון: אתם אומרים עכשיו שיש פה משהו חדש.

דני דנון: אחרי שעבר החוק בלי חקיקה יש פה איזה טריבונל עליון שאתם מפעילים אותו, מתייעצים איתו, והוא יבוא ויגיד לנו אם יש חוק חוקי או לא חוקתי.

קריאות: לא, לא, לא.

קריאות: אתה חתום על הסכמים עם הגוף הזה.

דני דנון: הסכמים שאמרתם עלו לדיון במהלך החקיקה.

דני דנון: העליתם את זה במהלך החקיקה ואמרתם: יש כמה שינויים שאנחנו מבקשים לעשות בגלל ההסכמים.

דני דנון: החוק עבר.

נטלי גוטמן חן: אנחנו העלינו במשרד הבריאות את החששות של מדינות שונות לגבי הסימון שהוא שונה ממה שמקובל בעולם.

דני דנון: מנכ"ל משרד הבריאות רוני גמזו, בבקשה.

רוני גמזו: אני רוק רוצה להבהיר איפה רוב ההתנגדות.

רוני גמזו: במהלך החוק אנחנו הגענו למסקנה, וחברי הכנסת כך החליטו לחוקק, הבדל בין שני סוגי משקאות.

רוני גמזו: אחד – משקה משכר חזק ואחד – משקה משכר.

רוני גמזו: כשהגענו לשלב הסימונים, במשרד הבריאות העבודה המקצועית שעשינו, החלטנו לבצע את הסימון בצורה שונה גם במלל וגם במיקום הסימון.

רוני גמזו: משקה משכר חזק – החלטנו למקם אותו קדימה.

רוני גמזו: החלטנו למקם סימון קדימה.

רוני גמזו: ההערה של התמ"ת או שקרוב לוודאי הגיעה גם מכל מיני גורמים אחרים היא שזה סימון חריג שהוא לא מקובל בעולם והוא פוגע בהסכמים, וזה צריך להגיע לשיקול של חברי הכנסת, וזה בעצם הסעיפים שעולים כאן.

רוני גמזו: זה אחד הדברים שנמצאים במחלוקת.

רוני גמזו: אגב, גם סגן השר ליצמן קיבל את ההערות הללו והוא מבקש מחברי הכנסת מבחינתו לדון בסוגיה הזאת האם הסימון מקדימה הוא סימון פוגע, ראוי וכו'.

רוני גמזו: בכל מקרה, אנחנו קבענו גם גודל, גם מלל, לשני הסוגים.

עמיר פרץ: השאלה איך זה נוגע עכשיו למשקאות?

קריאות: כן.

עמיר פרץ: איך קובעים מה זה קדימה ומה זה אחורה?

דני דנון: אנחנו נתחיל את הדיון.

דני דנון: הדיון הפרלימינארי הזה היה מעניין.

דני דנון: תיכף אנחנו ניגע בזה.

קריאה: מים פטור.

עמיר פרץ: על מה אנחנו מתווכחים?

יצחק וקנין: אני הייתי מציע למען הסדר שיביאו לנו דוגמאות שנראה אותן ואז נבין מה זה קדימה, מה זה אחורה.

יצחק וקנין: זה הכי טוב.

יצחק וקנין: הרי הבקבוק הוא עגול, מה זה קדימה?

יצחק וקנין: לא ראיתי הרבה בקבוקים מרובעים.

דני דנון: יש דוגמאות, יראו לך אותן פה.

דני דנון: אני רואה מולי אפילו בקבוקי משקה.

דני דנון: אני מבקש מנציגת משרד הבריאות להקריא את התקנות, למעט התקנות שקשורות לתיאום שלא ניגע בהן היום.

דני דנון: בבקשה, אנחנו בסעיף 1.

מרינה אוסטפלד: "תקנות הגבלת הפרסומת והשיווק של משקאות אלכוהוליים (סימון אזהרה), התשע"ב-2012 בתוקף סמכותי לפי סעיף 8 ו-12(א) לחוק הגבלת הפרסומת והשיווק של משקאות אלכוהוליים, התשע"ב-2012 ובאישור ועדת הכלכלה של הכנסת ובהתייעצות עם מועצת הרשות השנייה לטלוויזיה ולרדיו ועם המועצה לשידורי כבלים ושידורי לוויין אני מתקין תקנות אלה: . . ."

עמיר פרץ: לא, אבל את לא יכולה לומר?

עמיר פרץ: את אומרת שעוד לא התייעצתם עם המועצה לשידורים כבלים.

מרינה אוסטפלד: ביקשו ממני להקריא, אדוני.

מרינה אוסטפלד: אנחנו מקריאים.

עמיר פרץ: אתה לא יכול להגיד לי אתה קורא משהו שהיא היתה צריכה לפני – אמרת שלא עשית אותו.

אלקנה אפרתי: זה מה שנאמר שהתקנות לא יאושרו, התקנות לא יאושרו והסעיפים האלה לא יאושרו ויתקיים לגביהם דיון נוסף.

אלקנה אפרתי: ואז כשזה יאושר תהיה התייחסות לכל הדברים.

עמיר פרץ: טוב, בסדר.

עמיר פרץ: אין בעיה.

מרינה אוסטפלד: "תקנה 1 – הגדרות בתקנות אלה – "אזהרה" יהיה אזהרה בדבר נזקים האפשריים של צריכת משקאות משכרים.

מרינה אוסטפלד: "

דני דנון: אוקיי.

דני דנון: הערות לסעיף 1? אין.

דני דנון: אנחנו מצביעים סעיף סעיף.

עמיר פרץ: לא, אתה לא יכול להצביע.

דני דנון: למה לא?

עמיר פרץ: אבל כל הסעיפים כפופים ל- - -

אלקנה אפרתי: סעיפים שכפופים אנחנו לא נאשר אותם.

אלקנה אפרתי: מכתב האישור לא יצא עד שהוועדה לא תכריע בעניין הזה.

עמיר פרץ: אני לא יודע לקרוא אחרת כמחוקק, אדוני.

עמיר פרץ: אני לא יודע לקרוא שמשהו שהוא כותרת - - -

דני דנון: לא.

דני דנון: אני אקל עליך.

דני דנון: אני מנהל את הישיבה.

דני דנון: אנחנו כרגע מצביעים על סעיף 1 בלבד.

דני דנון: כתוב הגדרות, "בתקנות אלה – "אזהרה" – אזהרה בדבר הנזקים האפשריים של צריכת משקאות משכרים.

דני דנון: ".

עמיר פרץ: אם זה נראה לך חקיקה תקינה תצביע.

דני דנון: כן.

דני דנון: יש יועץ משפטי, הוא מאשר זאת.

אלקנה אפרתי: אדוני, התייעצות מתייחסת לתקנות מכוח סעיף 12(א) לחוק וסמכות השר מתייחסת לשני סעיפים: לסעיף 8 ולסעיף 12(א).

אלקנה אפרתי: כרגע אנחנו נתייחס לסעיפים שמתייחסים לסמכות השר שבסעיף 8 שמדברת על תווית האזהרה באופן ובנוסח שקבע שר הבריאות באישור ועדת הכלכלה של הכנסת.

דני דנון: תודה.

עמיר פרץ: ושם לא צריך התייעצות.

דני דנון: לא, שם לא צריך.

אלקנה אפרתי: שם לא צריך, ולזה אנחנו מתייחסים כרגע.

עמיר פרץ: אז אל תקריא את זה בכלל, בבקשה, את סעיף ההתייעצות, ואל תקרא לי משהו שלא עשית כי זה נראה כאילו אני מצביע.

עמיר פרץ: זה לא הגיוני בעיניי.

דני דנון: לא.

דני דנון: חבר הכנסת עמיר פרץ, אנחנו מצביעים כרגע על סעיף 1 – הגדרות.

עמיר פרץ: אדוני היושב-ראש, אני מניסיוני תורם לך, גם ליועצת.

עמיר פרץ: אני נמצא פה מספיק זמן.

עמיר פרץ: אפשר להכשיל את כל ההצעה הזאת רק בגלל - - -

אלקנה אפרתי: מה שהחליטה הוועדה זה שהיא לא תאשר את התקנות כמכלול בדיון הזה.

עמיר פרץ: צריך לחזור.

אלקנה אפרתי: נכון.

אלקנה אפרתי: יתקיים דיון נוסף שיתייחס לחלקים שעליהם אנחנו מדלגים כרגע.

דני דנון: בוודאי.

דני דנון: הערות רק לסעיף 1.

מיכאל מירו: שמי מיכאל מירו, מנהל קול-ישראל.

מיכאל מירו: אני רואה ששמנו לא מוזכר פה אז אולי אנחנו לא רלוונטיים.

יצחק וקנין: אתם מקבלים חסויות אולי, האם בגלל זה?

מיכאל מירו: לא, אני מדבר על הרדיו.

מיכאל מירו: אם זה לא נוגע אלינו, בסדר.

דני דנון: מר מיכאל מירו, ההערה שלך במקום.

דני דנון: אני מציע שנתייחס אליה כשנגיע לסעיף הרלוונטי.

דני דנון: כרגע אנחנו מתייחסים רק לסעיף 1 של ההגדרות.

לאה ורון: הוועדה לא עוסקת כרגע בחקיקת החוק אלא בהתקנה של תקנות על-פי החוק.

לאה ורון: הערות ביחס לרשות השידור, אם היא כן היתה צריכה להיכלל או לא היתה צריכה להיכלל, זה לא בשלב הזה.

מיכאל מירו: לא, כי זה כתוב בחוק שרק - - -

לאה ורון: אז אחרי הישיבה אני אסביר לך מה כתוב ומה לא כתוב.

דני דנון: תודה סעיף 1 האזהרה כפי שהוקרא, מי בעד?

דני דנון: מי נגד?

דני דנון: מי נמנע?

דני דנון: בעד – רוב

דני דנון: נמנעים – 1

עמיר פרץ: אני נמנע.

דני דנון: 1 נמנע.

דני דנון: הסעיף אושר.

דני דנון: אני מבקש לקרוא את סעיף 2, בבקשה.

מרינה אוסטפלד: "תקנה 2 אזהרה על גבי מכל משקה משכר 2.

מרינה אוסטפלד: (א) נוסח האזהרה על גבי מכל המשקה או התווית שעליו יהיה כמפורט להלן: (1) לעניין משקה משכר חזק הנוסח הוא: "אזהרה": צריכה מופרזת של אלכוהול מסכנת חיים ומזיקה לבריאות"; (2) לעניין משקה משכר – "אזהרה", מכיל אלכוהול – מומלץ להימנע משתייה מופרזת".

מרינה אוסטפלד: (ב) נוסח האזהרה כאמור בתקנת משנה (א) יודבק או יודפס על פני מכל המשקה המשכר או על התווית שעליו כאמור בסעיף 8 לחוק, ולעניין משקה משכר חזק – בצד המיועד להיות גלוי לעין בשעת הצגתו למכירה.

מרינה אוסטפלד: (ג) נוסח האזהרה כאמור בתקנת משנה (א) לפי העניין יסומן באופן בולט לעין ובאותיות בצבע שחור, קריאות וזהות בהדגשתן, על רקע לבן, שגודלן לא יפחת משני שלישים גודל אותיות שם המשקה וייתחם במסגרת בצבע שחור שעובייה והדגשתה כעובי האותיות באזהרה.

מרינה אוסטפלד: "

אלקנה אפרתי: רגע, היתה לכם איזושהי הבהרה.

מרינה אוסטפלד: נכון מאוד, תודה.

מרינה אוסטפלד: לעניין תקנת משנה (ג) הוגש מכתב נלווה ליועצת המשפטית של הוועדה וגם לוועדה כשאני הגשתי את המכתב.

מרינה אוסטפלד: הוא מבהיר לוועדה שבכוונתנו לשנות את נוסח תקנת משנה (ג) ובמכתב גם מסרתי בדיוק מהו הנוסח שאנחנו מבקשים לדון בו.

לאה ורון: האם את מוכנה לומר מה הנוסח שאתם מבקשים לדון במקום לעסוק בפרוצדורה כל כך הרבה?

מרינה אוסטפלד: פרוצדורה חשובה כפי שלמדתי היטב אתמול.

מרינה אוסטפלד: הנוסח שאנחנו מבקשים: שתימחקנה המילים "שגודלן לא יפחת משני שלישים גודל האותיות שם המשקה" ולאחר המילים: "כעובי האותיות באזהרה יבואו המילים: וגודל שטחה – כמובן הכוונה לגודל שטח האזהרה – יהיה 15% משטח הפנים של מכל המשקה המשכר ובצד כאמור בתקנת משנה (ב).

דני דנון: תודה.

דני דנון: בואו נפרק את זה פרה פרה.

דני דנון: קודם כל, בסעיף 2 לגבי הגדרות המשקה כבר דנו בזה בחוק.

דני דנון: אני מניח שזה מקובל על כולם.

יוליה שמאלוב-ברקוביץ: לא, יש בעיה עם האזהרה: מכיל אלכוהול - מומלץ להימנע משתייה.

דני דנון: אבל זה מופיע בחוק.

אלקנה אפרתי: אנחנו מדברים פה על שני דברים שונים: משקה משכר חזק ומשקה משכר.

אלקנה אפרתי: האבחנה אכן נעשתה בחוק, וכאן אין בקשה וגם אי-אפשר לשנות.

אלקנה אפרתי: עכשיו אנחנו מדברים ואני מניח אדוני מעוניין לגבי נוסח האזהרה.

דני דנון: נכון.

דני דנון: קודם כל, אני רוצה בנוסח להתחיל בסעיף (ב) לגבי הצד של המשקה שזה גלוי לעין או לא.

דני דנון: נבקש מהמנכ"ל להסביר את העניין ואז נשמע אם יש הערות בנושא הזה.

כרמית פולק-כהן: אדוני, אבל יש לנו הערה לגבי הנוסח.

דני דנון: אין מה להעיר כרגע לגבי הנוסח.

יוליה שמאלוב-ברקוביץ: למה?

יוליה שמאלוב-ברקוביץ: הוא אומר שכן מותר.

אלקנה אפרתי: לא, לא.

אלקנה אפרתי: מה שהם הקריאו: אזהרה, צריכה מופרזת וכו', זה מה שהמשרד מבקש כרגע לקבוע ובהחלט חברי הכנסת יכולים לדון בעניין הזה.

אלקנה אפרתי: אני דיברתי לגבי עצם האבחנה בין משקה משכר חזק ומשקה משכר.

אלקנה אפרתי: זה הגדרות שנקבעו בחוק עצמו והן לא משתנות.

דני דנון: נכון.

דני דנון: הערות לנוסח עצמו.

דני דנון: כן, בבקשה.

כרמית פולק-כהן: כרמית, המועצה לשלום הילד.

כרמית פולק-כהן: אנחנו סבורים שהנוסח של משקה משכר, לא משקה משכר חזק, שהוחלט לגביו הוא לא מבטא מספיק את הסיכונים שיש במשקאות משכרים שגם מתחת ל-15% אלכוהול שזה בירה וכו' שבצריכה מופרזת עשויים גם לסכן חיים ולהזיק לבריאות.

דני דנון: מה אתם מציעים?

כרמית פולק-כהן: אין לנו נוסח ספציפי, אנחנו פשוט חושבים שהנוסח צריך להיות נוסח שיבטא נכונה את ההשלכות של שתייה מופרזת ולא רק יגיד: מומלץ להימנע משתייה מופרת אלא בדומה למשקה משכר חזק.

כרמית פולק-כהן: בשונה לפי מה שנדרש בחוק אבל בדומה לביטוי הסיכונים.

דני דנון: אוקיי.

דני דנון: הערות לגבי הסעיף הראשון.

דני דנון: לאזהרה שלעניין משקה משכר חזק יש הערות?

דני דנון: אוקיי.

דני דנון: אני חוזר כרגע להערה שנשמעה על הסעיף השני, הערות לגבי עניין משקה משכר.

דני דנון: בבקשה, חבר הכנסת שמאלוב.

יוליה שמאלוב-ברקוביץ: כן, לי יש.

יוליה שמאלוב-ברקוביץ: אני רוצה לחזק את מה שאומרת נציגת המועצה לשלום הילד כי אם אתה שותה חמישה או עשרה בקבוקי בירה אז אתה מגיע בדיוק לאותה סכנת חיים, אדוני מנכ"ל משרד הבריאות.

יוליה שמאלוב-ברקוביץ: נדמה לי שהאבחנה הזאת לא עושה את העבודה שלה והיא פרווה לגמרי.

יוליה שמאלוב-ברקוביץ: מומלץ – יאללה, תשתה, אבל אתה יודע.

יוליה שמאלוב-ברקוביץ: אני לא יודעת, אני לא אוהבת את ההגדרה הזאת.

דני דנון: את מציעה להשאיר את אותה אזהרה?

דני דנון: מה את מציעה?

יוליה שמאלוב-ברקוביץ: אני לא רואה סיבה לעשות הבדל, אבל יש לי קצת בעיה עם האזהרה של הסעיף הראשון: צריכה מופרזת של אלכוהול מסכנת חיים ומזיקה לבריאות.

יוליה שמאלוב-ברקוביץ: נראה לי שזה יותר מתאים ל-(2) ולראשונה נראה לי שצריך לכתוב משהו אחר.

יוליה שמאלוב-ברקוביץ: אני חושבת שאת הראשונה צריך לשים ל-(2).

יוליה שמאלוב-ברקוביץ: לגבי הראשונה אני חושבת שצריך להמציא משהו יותר חזק אם אתם עושים בכלל אבחנה.

יוליה שמאלוב-ברקוביץ: אני לא רואה למה צריך לעשות אבחנה.

קריאות: החוק קובע.

אלקנה אפרתי: רק נדגיש להערת חברי הכנסת – סעיף 8 בחוק שעניינו אזהרה קובע בסעיף (א) ואני מקריא: "לא ישווק אדם משקה משכר במכל, אלא אם כן מודבקת או מודפסת על פני המכל או על תווית שעליו אזהרה באופן ובנוסח שקבע שר הבריאות באישור ועדת הכלכלה של הכנסת, ורשאי הוא לקבוע כאמור אזהרות שונות לגבי משקאות משכרים שונים.

אלקנה אפרתי: ".

אלקנה אפרתי: זאת אומרת, זה סמכות שהיא ברשות.

אלקנה אפרתי: האזהרה יכולה להיות זהה לשני סוגי המשקאות.

דני דנון: אוקיי.

דני דנון: הערות, בבקשה.

צבי אלון: צבי אלון, יו"ר מועצת גפן היין.

צבי אלון: לגבי הנושא של התווית על משקה משכר – אני רוצה להסב את תשומת לב הוועדה.

צבי אלון: קודם נשאלה השאלה מה זה קדימה ומה זה אחורה ואני אזכיר.

צבי אלון: רובכם שותים יין, וחלקכם אפילו כל יום שישי.

צבי אלון: יש את החזית - - -

דני דנון: לא, לא, סליחה.

דני דנון: אנחנו מתייחסים כרגע לנוסח האזהרה בלבד.

יצחק וקנין: כן, זה מה שהוא מראה לנו.

יצחק וקנין: האם אתה רוצה שלא נבין כלום?

יצחק וקנין: אני אומר לך שאני לא מבין כלום.

צבי אלון: אדוני היושב-ראש, אני מנצל את רשות הדיבור להסביר במילה.

דני דנון: מה יש לי להבין יותר מידיי, חבר הכנסת וקנין?

יצחק וקנין: דני, אתה רוצה להעביר את החקיקה כך אז תעביר אותה.

יצחק וקנין: אין לי בעיה עם זה.

יצחק וקנין: אני אומר לך, תראה כמה חילוקי דעות.

דני דנון: בינתיים ילדים שוכבים ומתאשפזים בבתי-חולים ואנחנו רואים את התוצאות של הקיץ הזה.

יצחק וקנין: עזוב, מספיק עם הדמגוגיה הזאת.

דני דנון: הביאו אתכם לפה לנסות לעכב את החקיקה.

יצחק וקנין: אני לא מעכב את החקיקה בדבר אחד.

דני דנון: אל תדבר איתי כמי שלא מבין.

דני דנון: אני מבין טוב מאוד מה שקורה פה.

יצחק וקנין: אתה מבין, אתה יכול להבין עד מחר.

דני דנון: תפתח את העיתונים גם של המגזר החרדי ותראה את התופעות שקיימות.

אורי מקלב: אבל יש חוק שאוסר למכור ולקנות ולשתות, אז איך הם שותים?

דני דנון: תפתח את העיתונים ותראה, מר מקלב, את כמות האלכוהול של הנוער.

אורי מקלב: אבל יש חוק אז איך הם שותים?

אורי מקלב: איך מוכרים להם?

דני דנון: אנחנו רוצים להתקדם.

דני דנון: אם יש בעיות - - -

יצחק וקנין: אני רוצה יותר ממך להתקדם.

יצחק וקנין: אבל שוב, אתה רואה בעצמך שיש דברים.

יצחק וקנין: הרי אני מחוקק.

יצחק וקנין: אתה רוצה שאני אהיה איזה מין יס-מן שאני אומר כן?

יצחק וקנין: אני רוצה להבין את הדברים.

יצחק וקנין: ברצינות, אני לא מבין אותם.

יצחק וקנין: אני לא רוצה לעכב פה כלום.

יצחק וקנין: אני ברצינות לא מבין.

דני דנון: אני בטוח שאתה תבין על כל דבר שתצביע.

דני דנון: אולי לא תסכים, אבל תבין.

יצחק וקנין: הזכות שיש לך היא אותה זכות שיש לי.

יצחק וקנין: אין לך זכות יתר מעליי.

יצחק וקנין: אני חייב להבין, אני מחוקק.

יצחק וקנין: אני רוצה להבין באיזה מקום, איך ולמה, ובאיזה גודל.

דני דנון: סעיף 2(א)(1) לעניין האזהרה – האזהרה מקובלת או לא מקובלת?

צבי אלון: אני רוצה להסביר ולנמק ברשותך, אני רק אומר לחברי הכנסת.

צבי אלון: חבר הכנסת עמיר פרץ, אתה שאלת איך יש חזית כשהבקבוק הוא עגול.

צבי אלון: אני מסביר שיש חזית שבה אנחנו רואים את כל מה שמסופר על היין עם התדמית, ואחר כך בצד האחורי יש מידע מפורט על-פי החוק שקשור למשקה שבפנים.

צבי אלון: לגבי משקה משכר לא חזק אלא משקה משכר שהוא יין – אנחנו מבקשים להסב את תשומת ליבכם שמדובר על הערה בצד האחורי שזה הצד שעל-פי החוק כולל שפע של מידע לצרכן, החל ממה שיש בו - - -

דני דנון: אני מבין אותך, אבל אתה מתייחס לסעיף הבא.

צבי אלון: לא.

דני דנון: כן.

דני דנון: אנחנו נתווכח אם זה יהיה קדימה או אחורה, נתווכח על זה, בסדר?

דני דנון: כרגע אני מבקש להתייחס רק לנוסח.

דני דנון: האם הוא מקובל לא מקובל?

צבי אלון: אני מתייחס לנוסח ואני אומר שמכיוון שיש פה תווית עם הרבה מאוד מידע, אנחנו מבקשים שהנוסח יהיה קצר ותמציתי.

עמיר פרץ: תציע את ההצעה שלך.

עמיר פרץ: מה הנוסח שאתה מציע?

צבי אלון: אני אומר לך.

צבי אלון: על כל בקבוק כתוב כמה אלכוהול הוא מכיל אז לא צריך להזכיר פה את נושא האלכוהול.

צבי אלון: צריך להזכיר פה את זה שהחוק מבקש אזהרה ואז שיהיה כתוב: תשתה במתינות.

צבי אלון: באנגלית אנחנו כבר שולחים שנים למדינות: drink responsibly – תשתה באחריות.

צבי אלון: את זה אנחנו מציעים לכתוב.

צבי אלון: אחר כך אנחנו נגיע גם לגודל.

צבי אלון: קחו בחשבון שכיתוב גדול והרבה כיתוב מפוצץ את כל התווית שעל-פי החוק משרד הבריאות, משרד התמ"ת מבקשים לכלול הרבה מאוד מידע לטובת הצרכן.

צבי אלון: לכן, צריך לקחת בחשבון גם בגודל שתיכף נדבר עליו וגם מבחינת - - -

אורי מקלב: אדוני, לי יש הצעה למה שהוא אומר והיא לקצר את הנוסח: צריכה מופרזת מסכנת ומזיקה לבריאות.

אורי מקלב: אנחנו במשקה משכר חזק.

צבי אלון: לא, חזק זה לאלכוהול.

דני דנון: אני רוצה לעשות סדר.

דני דנון: כרגע אנחנו מדברים אך ורק על עניין משקה משכר חזק.

דני דנון: לדעתי, זה לא קשור אליכם.

דני דנון: לגבי עניין משקה משכר חזק – האם יש הערות לנוסח כפי שהוצע על-ידי משרד הבריאות?

דני דנון: אני מביא את הסעיף של משקה משכר חזק להצבעה.

דני דנון: מי בעד הסעיף כפי שהוצע על-ידי משרד הבריאות?

עמיר פרץ: אני נאלץ להימנע בגלל סעיף הכותרת.

לאה ורון: 4, הסעיף אושר.

לאה ורון: אני רק רוצה לומר שחבר הכנסת מקלב מצביע במקום חבר הכנסת אייכלר, חברת הכנסת שמאלוב ברקוביץ מצביעה במקום חבר הכנסת טיבייב.

דני דנון: מי נגד?

דני דנון: מי נמנע?

דני דנון: בעד – 4

דני דנון: נמנעים – 2

דני דנון: הסעיף עבר.

יצחק וקנין: דני, עכשיו אני מבין שבאתי לעכב לך את החוק.

יצחק וקנין: אני הצבעתי איתך עכשיו אז איך אתה מבין את זה?

עמיר פרץ: שני נמנעים.

לאה ורון: כן, חבר הכנסת אילטוב - - -

דני דנון: עם שני נמנעים.

דני דנון: לעניין משקה משכר – הנוסח שהוצע על-ידי משרד הבריאות: "אזהרה: מכיל אלכוהול – מומלץ להימנע משתייה מופרזת.

דני דנון: ".

דני דנון: שמענו הערה אחת.

דני דנון: האם יש עוד הערות לסעיף הזה?

דני דנון: אני מבקש שמי שמעיר יציע גם נוסח חלופי אם יש לו.

דני דנון: חבר הכנסת מקלב, בבקשה.

אורי מקלב: אני מציע.

אורי מקלב: במקום נוסח המילים: מכיל אלכוהול, כי זה ברור כאילו מאליו, אזהרה – מומלץ להימנע משתייה מופרזת.

יוליה שמאלוב-ברקוביץ: אבל זה לא נכון.

רוני גמזו: לא ברור.

רוני גמזו: לא תמיד זה ברור שזה מכיל אלכוהול.

רוני גמזו: לעיתים משווקים המשקאות בצורה שאתה לא מבין שזה משקה אלכוהולי.

רוני גמזו: אנחנו רוצים להדגיש את זה.

סער פאוקר: תודה רבה, אדוני היושב-ראש.

סער פאוקר: סער פאוקר, התאחדות האיכרים.

סער פאוקר: העמדה העקבית שלנו מתחילת הדיונים בחוק יחד עם מועצת גפן היין היתה שאם בכלל צריך אזהרה על יין היא צריכה להיות מתונה כפי שמקובל במדינות מתוקנות באירופה: שתו במתינות, שתו באחריות וכו'.

סער פאוקר: יחד עם זה, אנחנו מבינים שיש גם שיקולים אחרים ואנחנו, עם כל הכבוד, חושבים שהנוסח שהוצע על-ידי משרד הבריאות הוא נוסח מאוזן.

סער פאוקר: הוא לא נוסח שאנחנו אוהבים אותו, אנחנו היינו מעדיפים נוסח אחר.

סער פאוקר: אבל בנסיבות שנוצרו אנחנו לא מציעים נוסח חלופי, אנחנו חושבים שזה נוסח מאוזן.

דני דנון: תודה.

יוליה שמאלוב-ברקוביץ: אני עדיין עומדת על מה שאני אומרת.

יוליה שמאלוב-ברקוביץ: ילד בן 14 שתה עכשיו ויסקי ואנחנו יודעים שיש הרבה מאוד ילדים בני 13 ו-14.

יוליה שמאלוב-ברקוביץ: הכול מתחיל מהבית, ואתה באמת צודק חבר הכנסת מקלב שאנחנו בחקיקה לא נצליח לחנך את הילדים.

יצחק וקנין: יש חקיקה שלא למכור לקטינים.

יצחק וקנין: לא מיישמים אותה בכלל.

אורי מקלב: אני אחד מהיוזמים של החוק.

יוליה שמאלוב-ברקוביץ: יש פה קצת בעיה.

יוליה שמאלוב-ברקוביץ: זה כאילו שאנחנו לא - - -

דני דנון: חברת הכנסת שמאלוב, יש לך הצעה לתיקון הסעיף?

יוליה שמאלוב-ברקוביץ: כן, תן לי דקה.

יוליה שמאלוב-ברקוביץ: תן לחשוב.

דני דנון: מנכ"ל משרד הבריאות, האם אתה רוצה להסביר את ההיגיון שעמד מאחורי הסעיף הזה?

רוני גמזו: ההיגיון נובע מהחלטה שלכם, חברי הכנסת.

רוני גמזו: ברגע שחברי הכנסת החליטו להפריד את החוק לשני סוגים אז גם סגן שר הבריאות ראה לנכון גם ליצור שתי אזהרות שונות.

יוליה שמאלוב-ברקוביץ: אבל זה לא חובה.

רוני גמזו: לא, לא חובה אבל זה ההסבר.

דני דנון: תודה.

דני דנון: אני רוצה להביא את הסעיף הזה להצבעה.

דני דנון: בבקשה סעיף (2) נוסח שהוצע על-ידי משרד הבריאות.

אורי מקלב: אבל אתה לא מתייחס למה שהעלה אדוני שזה נוסח ארוך.

יוליה שמאלוב-ברקוביץ: למה אתה לא מתייחס למה שמדברים?

דני דנון: שמענו את ההערה של נוסח ארוך, לא שמעתי הצעה אחרת.

דני דנון: אני בהליך של אישור תקנות.

דני דנון: אני אשמח אם תציעי הצעה אחרת.

דני דנון: אני מוכן, בבקשה.

יוליה שמאלוב-ברקוביץ: תן לי שנייה לחשוב.

יוליה שמאלוב-ברקוביץ: אתה עושה את זה כל כך מהר.

יוליה שמאלוב-ברקוביץ: אני כל הזמן מנסה להתווכח איתך במקום לחשוב.

אורי מקלב: אני גם ממליץ שתעבור לסעיף (ב) קטן כי זה תלוי האחד בשני.

אורי מקלב: כאן יש איזושהי הערה לגבי גודל של האותיות שאנחנו מציעים וגודל האותיות - - -

דני דנון: הרב מקלב, בוא תציע הצעה חלופית.

דני דנון: אנחנו פתוחים לשמוע הצעות.

אורי מקלב: גודל האותיות וגודל האזהרה – מספר המילים משפיע על הגודל.

עמיר פרץ: לא, אבל היא הציעה עכשיו אחוז מסוים אז זה משאיר לך אותו דבר.

עמיר פרץ: היא הציעה הצעה חלופית שמדברת על 15%.

אורי מקלב: יפה, אבל אינו דומה גודל האותיות אם המלל הוא ארוך או אם המלל קצר.

אורי מקלב: מלל קצר יותר יכול לפתור קצת את הבעיה.

יוליה שמאלוב-ברקוביץ: יש פה איזושהי בעיה.

יוליה שמאלוב-ברקוביץ: אנחנו אומנם הצבענו על סעיף (1), אבל יש פה איזשהו אבסורד.

יוליה שמאלוב-ברקוביץ: דווקא במשקאות חריפים לא צריך שתייה מופרזת, מספיק שתייה אפילו מתונה שהיא כבר משפיעה.

יוליה שמאלוב-ברקוביץ: אם את שותה 100 גרם בירה זה משפיע אחרת, ואם את שותה 100 גרם וודקה זה משפיע אחרת.

יוליה שמאלוב-ברקוביץ: יש פה איזשהו פרדוקס כי דווקא שתייה מופרזת של אלכוהול חלש משפיעה יותר מאשר שם.

יוליה שמאלוב-ברקוביץ: לא צריך מופרז בוודקה ובוויסקי.

יוליה שמאלוב-ברקוביץ: מספיק שאתה שותה כמות מסוימת של וודקה וויסקי אתה כבר נמצא בסכנה ואתה יכול לפגוע בבריאות.

יוליה שמאלוב-ברקוביץ: מה זה מופרז?

אורי מקלב: זה נקרא מופרז?

אורי מקלב: מופרז זה משהו יחסי.

אורי מקלב: מעל 100 גרם של וודקה יכול להיות מופרז.

יוליה שמאלוב-ברקוביץ: אדוני המנכ"ל, האם אתה מסכים למה שאני אומרת?

רוני גמזו: אני חושב שיש טעם בדברייך שהמילה מופרז עלולה ליצור מצב שבן-אדם יחשוב שאם הוא שותה ארבע כוסות ויסקי זה לא נשמע לו מופרז.

רוני גמזו: זה בעצם עניין שמוליך את זה לכיוון הפרשני.

רוני גמזו: אני מבין את מה שאת אומרת, ובכל זאת כשאנחנו ניסינו לחפש פתגמים ומילים ומשפטים ותיאורים לא הצלחנו להגיע למשהו יותר טוב.

רוני גמזו: שוב, אני חושב שמה שהיושב-ראש מנסה לומר – השאלה כאן האם יש הצעות חלופיות כי באמת גם אנחנו נהיה מוכנים לקבל.

יוליה שמאלוב-ברקוביץ: אתה ביקשת הצעה ולי יש הצעה.

יוליה שמאלוב-ברקוביץ: אני חושבת שבסעיף (2) צריך להיות סעיף (1) שאומר שתייה מופרזת, שתייה מופרזת של יין.

יוליה שמאלוב-ברקוביץ: שתייה של יין בסבבה לא עושה שום דבר, אבל מופרז או בירה.

יוליה שמאלוב-ברקוביץ: לגבי סעיף (1) הייתי כותבת: אלכוהול - - -

צבי אלון: כתוב מופרז ב-(2): מומלץ להימנע משתייה מופרזת.

יוליה שמאלוב-ברקוביץ: דווקא שתייה מופרזת של אלכוהול כמו בבירה גם יכולה לסכן חיים וזה לא כתוב.

יוליה שמאלוב-ברקוביץ: אם אנחנו לא עושים שום דבר למען הנוער אז לא צריך את החוק הזה.

יוליה שמאלוב-ברקוביץ: למה אתם עושים את החוק?

דני דנון: אנחנו עושים המון למען הנוער אבל האויב של הטוב מאוד זה המצוין.

יוליה שמאלוב-ברקוביץ: אני ממש לא מקבלת את המשפט הזה בכנסת.

יוליה שמאלוב-ברקוביץ: אנחנו צריכים לעשות הכול מצוין.

דני דנון: יושב פה מנכ"ל משרד הבריאות.

דני דנון: הם ישבו, חשבו, והביאו נוסח.

דני דנון: אם יש לך נוסח אחר אני איתך.

דני דנון: אני בעד להחמיר.

דני דנון: תביאי לי נוסח אחר, בואו נצביע.

יוליה שמאלוב-ברקוביץ: הנוסח שלי הוא שב-(2) אתה תכניס את הראשון ובראשון צריך לעשות את זה הרבה יותר חד.

דני דנון: את מציעה את האזהרה שאושרה בסעיף הראשון להחיל גם בסעיף השני.

יוליה שמאלוב-ברקוביץ: כן, אם כבר.

יוליה שמאלוב-ברקוביץ: אם אתה שותה שלושה בקבוקים זה גם יכול לסכן חיים.

יוליה שמאלוב-ברקוביץ: האם לא כך?

יוליה שמאלוב-ברקוביץ: האם זה בריאות, אדוני?

יוליה שמאלוב-ברקוביץ: תסביר לי משהו שהוא אולי חדש, אולי אני לא יודעת.

יוליה שמאלוב-ברקוביץ: אתה שותה שניים-שלושה בקבוקי יין אז זה בסדר - - -

דני דנון: אנחנו דנו בחוק הזה רבות ואנחנו מאשרים את התקנות.

דני דנון: אני כרגע מצביע על-פי נוסח משרד הבריאות.

דני דנון: אם זה לא יעבור אנחנו נצביע על-פי הצעת חברת הכנסת שמאלוב ברקוביץ.

דני דנון: אני מבקש להצביע על-פי הנוסח שהוצע על-ידי משרד הבריאות.

דני דנון: מי בעד?

לאה ורון: 4.

דני דנון: מי נגד?

יוליה שמאלוב-ברקוביץ: אני נגד.

דני דנון: 1 נגד.

דני דנון: מי נמנע?

דני דנון: בעד - 4

דני דנון: נמנעים - אין

דני דנון: הסעיף אושר כנוסח משרד הבריאות.

יוליה שמאלוב-ברקוביץ: זה רק יעודד שתיית אלכוהול חלש בירה ויין כי זה לא כזה נורא, זה לא מופרז.

יוליה שמאלוב-ברקוביץ: אני חושבת שזו טעות גדולה מאוד.

יוליה שמאלוב-ברקוביץ: אני לא מבינה איפה כל ארגוני שנלחמים בסמים ובאלכוהול.

יוליה שמאלוב-ברקוביץ: למה אתם שותקים?

יוליה שמאלוב-ברקוביץ: האם זה נראה לכם הגיוני.

יאיר גלר: אנחנו גם כן צריכים למצוא פה את אותו איזון.

יוליה שמאלוב-ברקוביץ: אתם חושבים איך לסדר אחד עם השני ולא מה זה עושה לילדים ולנוער.

יוליה שמאלוב-ברקוביץ: זה ממש מוזר לי.

דני דנון: נוסח האזהרה סעיף (ב) הוקרא כבר.

דני דנון: אנחנו עוברים לדיון, הערות לגבי הנוסח.

יצחק וקנין: יוליה, אני הולך לפי הראש שלך.

יצחק וקנין: אני בעד שתקנסי כל ילד ששותה.

יצחק וקנין: תעבירי חוק של 100,000 שקל.

יצחק וקנין: מה יש?

יצחק וקנין: נו, אז מה?

יצחק וקנין: גם על הסיגריות כתבו בתוויות והכול.

יצחק וקנין: בסופו של דבר, צריך להיות מאוזנים.

יצחק וקנין: את לא נמצאת לבד בעולם.

יוליה שמאלוב-ברקוביץ: אני אבקש דיון מחדש בנושא הזה כי אני לא מוכנה להתפשר על הדבר הזה.

יוליה שמאלוב-ברקוביץ: אני חושבת שהבירה ויין יותר מסוכנים לנוער מאשר וודקות.

יצחק וקנין: כמה שותים יין בכלל?

יוליה שמאלוב-ברקוביץ: אני מוכנה להחריג לך את היין, בסדר?

יוליה שמאלוב-ברקוביץ: למרות שאני לא - - -

דני דנון: סליחה, חברת הכנסת שמאלוב, אנחנו לא פותחים את החוק לדיון כרגע.

דני דנון: אני שמח על המעורבות שלך, אבל את היית גם שותפה לחקיקה ולכן אנחנו לא פותחים את החוק מחדש.

יוליה שמאלוב-ברקוביץ: גם אז דיברתי אותו הדבר.

יוליה שמאלוב-ברקוביץ: אגב, אני מאוד עקבית.

לאה ורון: חברת הכנסת שמאלוב ברקוביץ יכולה לבקש בקשה לדיון מחדש לתקנה שכבר אושרה.

דני דנון: בוודאי.

יצחק וקנין: גם אני עקבי בנושא היין.

דני דנון: אדוני המנכ"ל לגבי נוסח האזהרה – כתוב: "בצד המיועד להיות גלוי לעין בשעת הצגתו למכירה".

דני דנון: זו הנקודה המהותית פה.

דני דנון: תן לנו הסבר קצר ונשמע הערות, אם ישנן.

רוני גמזו: אנחנו מאוד התלבטנו כי מצד אחד רצינו במשקאות המשכרים החזקים את זה באופן מאוד מאוד בולט, והיה לנו קשה בהנחה שזה יהיה רק מאחור.

רוני גמזו: אף על פי שחלק מהיושבים לא יסכימו אולי, הסתכלנו על זה כמו עם הסימון של הסיגריות כשהסימון שם הוא בצד הגלוי.

רוני גמזו: אנחנו מבינים שזה יוצר בעייתיות לתעשייה, במיוחד מול הסכמי סחר וכו' וכו'.

רוני גמזו: ולכן, אנחנו כאן בדיון הזה רוצים לשמוע את העמדה הנגדית כדי לנסות - - -

יצחק וקנין: אדוני המנכ"ל, אולי תסביר לי את הדבר קודם כי אני רוצה להבין.

יצחק וקנין: מה הכוונה בגלוי כי הבקבוק הוא עגול.

יצחק וקנין: מה זה גלוי?

רוני גמזו: אני אסביר.

רוני גמזו: יש לנו בזה ניסיון בנושא סימון המזון כי לעיתים בתקנות שלנו בנושא סימון המזון אנחנו צריכים להחליט מהו קדימה, מהו אחורה, בדברים עגולים ובדברים שיש להם סימטריה מלאה.

רוני גמזו: אז מה המקום שהוא נחשב קדימה?

רוני גמזו: יש שתי הגדרות למקום שנחשב קדימה.

רוני גמזו: אחד, המקום שבדרך כלל המוצר מ סומן בו.

רוני גמזו: ברגע שיש מוצר עגול היצרן קובע מה קדימה ומה אחורה.

רוני גמזו: קדימה זה המקום שבו יש את הלוגו, את שם המוצר, ואז זה נחשב קדימה.

רוני גמזו: ולכן, כתבנו: "לעניין המשקה המשכר החזק – בצד המיועד להיות גלוי לעין בשעת הצגתו למכירה".

רוני גמזו: מהו הצד המיועד להיות גלוי לעין?

רוני גמזו: הצד שמייצג את שם המוצר הוא הצד החזיתי.

אורי מקלב: איפה זה כתוב?

אורי מקלב: מה שאתה אומר זה הסבר למה שכתוב.

רוני גמזו: לא, אבל זה מקובל בתקנות סימון מזון.

רוני גמזו: זה לא דבר חריג, כך אנחנו מסמנים.

רוני גמזו: תאר לך שאנחנו צריכים לסמן איזשהו גליל.

רוני גמזו: למשל, של סוכריות והוא גליל עגול כזה כמו מנטוס.

רוני גמזו: איך אנחנו מחליטים מהו קדימה, מהו אחורה?

רוני גמזו: זה על אותו רעיון היקשי וזה עבר כבר הרבה מאוד ניסיון בתוך משרד הבריאות.

דני דנון: תודה.

דני דנון: הערות?

דני דנון: כן, בבקשה.

מירב ולדמן: מירב ולדמן מלשכת המסחר.

מירב ולדמן: אני כאן לצורך העניין בשם יבואני האלכוהול.

מירב ולדמן: מבחינת היבואנים, למעשה מבחינת היצרנים, אין שום מצב שהם מאשרים דבר כזה שבחזית הבקבוק, בליבה של המשקה שמיוצר כבר 200 שנה, מדינת ישראל עכשיו תחליט - - -

דני דנון: אז הם לא ימכרו אלכוהול בארץ?

דני דנון: האם היבואנים יפסיקו להביא אלכוהול לארץ?

דני דנון: אנחנו עלולים לתמוך ברעיון רק מעצם המחשבה אם את אומרת שלא - - -

מירב ולדמן: אני לא בטוחה שמבחינת המיסוי שהאלכוהול מכניס למדינה אתם כל כך תתמכו בהפסקה של זה.

דני דנון: אנחנו מוכנים לוותר.

מירב ולדמן: אני סקפטית.

מירב ולדמן: כבוד המנכ"ל ציין שזה יוצר בעייתיות לתעשייה, והמילה בעייתיות זה אנדרסטייטמנט כי אנחנו כבר קיבלנו התייחסויות מיצרנים שונים.

מירב ולדמן: שום יצרן לא מאשר בקונסטלציה שזה מוצג כרגע.

מירב ולדמן: אין ספק שבעולם, באירופה, בארצות-הברית ובמדינות נוספות, מקובל לציין אזהרה, ואנחנו אפילו בעד זה.

לאה ורון: אדוני מנכ"ל משרד הבריאות, אני מציעה שתקשיב משום שהטענה היא ששום יצרן לא יהיה מוכן לאשר את מה שמשרד הבריאות הציע לוועדה כנוסח לתקנות.

מירב ולדמן: אבל, שוב, גם אם זה יהיה חדש הם יסכימו לציין את זה גם לטובת מדינת ישראל כפי שזה מוצג כרגע בשאר העולם.

יצחק וקנין: אני מקבל את מה שאת אומרת, אני חושב שאת צודקת לחלוטין.

אלקנה אפרתי: האם את יכולה לפרט קונקרטית איפה הבעיות?

יצחק וקנין: לדעתי, צריך למחוק את כל הסיפה של סעיף (ב).

יצחק וקנין: לדעתי, זה יפתור את הבעיה אם אתם רוצים לפתור את הבעיה.

גיל סגל: גיל סגל מטמפו.

גיל סגל: לשאלתו של היועץ המשפטי לפרט את הבעיות הקונקרטיות – התווית הקדמית של מוצרי האלכוהול הבין-לאומיים היא תווית אחידה לכל העולם.

גיל סגל: הם לא מייצרים וקווי הייצור שלהם לא מאפשרים להם לשנות תוויות קדמיות עבור פרומיל ייצור שמגיע למדינת ישראל.

גיל סגל: ולכן, הם הודיעו לנו: אם זה יהיה הדבר, אנחנו נפסיק - זו שאלה שנשאלה - אנחנו לא נשלח בקבוקים למדינת ישראל, אנחנו לא יכולים.

יוליה שמאלוב-ברקוביץ: זה טוב, היין שלנו יגדל.

גיל סגל: לא, היין שלנו לא יגדל.

יצחק וקנין: נו, באמת יוליה.

יצחק וקנין: זה לא ריצת אמוק.

יצחק וקנין: בואו לא נאבד את עצמנו לדעת, עם כל הכבוד.

יצחק וקנין: אפשר להגיד את זה על כל הדברים שאתם רוצים.

יוליה שמאלוב-ברקוביץ: אבל זה מסחר כחול-לבן, מה רע בזה?

יצחק וקנין: אז מסחר, יפה מאוד.

יצחק וקנין: יש נוהג איפה שמים את התוויות האלה וצריך לשים את זה.

יצחק וקנין: תשימו את זה באיזה גודל שאתם רוצים, אבל לא בצורה הזאת.

גיל סגל: ראשית, זו הפרה בוטה של הסכמים שמדינת ישראל חתומה עליהם.

גיל סגל: פה צריך לקבל החלטה אם רוצים להפר אותם או לא רוצים להפר אותם.

גיל סגל: שנית, מה שיקרה זה לא שהמסחר כחול-לבן יעלה אלא שהבקבוקים – תופעה שאנחנו מכירים כבר היום – של תוצרת בין-לאומית יאספו וימולאו במוצרים מזויפים.

גיל סגל: זאת תופעה שהולכת ומתרחבת, והיא תתרחב עוד יותר כי לא ייבאו אותם לארץ אלא יעשו להם מילוי מחדש.

עמיר פרץ: זה גם יכול לפגוע בייצוא, זה לא חד-סטרי רק על הייבוא.

עמיר פרץ: את זה תדגיש.

גיל סגל: נכון.

יצחק וקנין: אדוני המנכ"ל, אני הייתי מציע למחוק את הסיפה של סעיף (ב).

יצחק וקנין: אני לא אצביע על הסיפה הזאת.

גיל סגל: זה פשוט לא אפשרי, זה לא קיים בשום מקום בעולם.

דני דנון: עוד הערות, בבקשה.

יגאל לוין: יגאל לוין, שגרירות בריטניה.

יגאל לוין: אני מייצג את יצרני סקוטש-ויסקי.

יגאל לוין: אנחנו גם כן מתנגדים לרעיון לשים את התווית קדימה.

יגאל לוין: אין ספק שצריכה להיות תווית ואנחנו לא מתנגדים לרעיון של התווית.

יגאל לוין: אבל כפי שנאמר קודם, אם תשימו את זה קדימה יהיה לזה השלכות מאוד רציניות עבור היצרנים ואנחנו פשוט מתנגדים לזה.

דני דנון: אני אומר לכם בצורה גלויה שהאיום הזה הוא לא איום מבחינתנו כמחוקקים שבאים לחוקק חוק שבא להצר.

יצחק וקנין: אתה חריג בכל העולם.

יצחק וקנין: אתה רוצה להיות חריג בכל העולם ואני חושב שזה לא יכול להיות.

יצחק וקנין: אני חושב שצריך למחוק את הסיפה של סעיף (ב).

יצחק וקנין: אני מביא את זה כהצעה שלי, הרי מונח זה מונח לפנינו.

יצחק וקנין: אין לנו התנגדות לגבי האזהרה.

דני דנון: כרגע אני רואה שתי אופציות.

דני דנון: האחת, להישאר במצב הקיים של הגלוי, והשנייה היא לשנות במקום בצד המיועד אלא בצורה הגלויה לעין.

דני דנון: זאת אומרת, פה אתה לא מחייב את העניין של - - -

רוני גמזו: אני מקבל את בצורה גלויה לעין.

דני דנון: אני מציע שאנחנו נשנה את הנוסח.

דני דנון: במקום המילים: "בצד המיועד להיות" יהיה כתוב: בצורה הגלויה לעין בשעת הצגתו למכירה.

גיל סגל: לא, בשעת הצגתו למכירה זה אותו דבר.

גיל סגל: המילים: בשעת הצגתו למכירה בדיוק מחזירות אותנו ל- - -

רוני גמזו: אפשר גם להוריד את המילים: בשעת הצגתו למכירה.

רוני גמזו: בצורה גלויה לעין.

דני דנון: בצורה גלויה לעין.

אלקנה אפרתי: כלומר, לעניין המשקה המשכר החזק בצורה הגלויה לעין.

רוני גמזו: לא.

רוני גמזו: אפשר להוריד את המילים בעניין המשקה המשכר החזק.

רוני גמזו: בכל מקרה בצורה גלויה לעין.

דני דנון: כן, מצוין.

דני דנון: בסעיף 8 לחוק בצורה הגלויה לעין.

רוני גמזו: אז גם את המילים משקה משכר צריך לשנות.

דני דנון: ירד, ירד.

דני דנון: מי בעד כפי שהוצג?

עמיר פרץ: הנה, אני מצביע איתך.

דני דנון: זה מצולם.

לאה ורון: חברת הכנסת ליה שמטוב הצביעה במקום חבר הכנסת חמד עמאר או רוברט – לא משנה.

דני דנון: מי נגד?

דני דנון: מי נמנע?

דני דנון: בעד - רוב

דני דנון: נמנעים - אין

דני דנון: הסעיף אושר.

דני דנון: אני אקריא את סעיף (ג) כדי לרענן את זיכרוננו.

דני דנון: "נוסח האזהרה כאמור בתקנת משנה (א) לפי העניין יסומן באופן בולט לעין ובאותיות בצבע שחור, קריאות וזהות בהדגשתן, על רקע לבן, שגודלן לא יפחת משני שלישים גודל - - -

אלקנה אפרתי: אני אקריא את הנוסח כפי שמשרד הבריאות ביקש.

אלקנה אפרתי: "(ג) נוסח האזהרה כאמור בתקנת משנה (א) לפי העניין יסומן באופן בולט לעין ובאותיות בצבע שחור, קריאות וזהות בהדגשתן, על רקע לבן, וייתחם במסגרת בצבע שחור שעובייה והדגשתה כעובי האותיות באזהרה.

אלקנה אפרתי: גודל שטחה יהיה 15% משטח הפנים של מכל המשקה המשכר, בצד האמור בתקנת משנה (ב)".

אלקנה אפרתי: לגבי הצד האמור – זה ודאי כבר לא רלוונטי.

אורי מקלב: אם גלוי לעין ובולט לעין אז נוסח אחד.

אורי מקלב: פעם אחת זה גלוי לעין ופעם אחת זה בולט לעין?

אורי מקלב: בואו נשתמש פעם אחת או בנוסח הגלוי לעין או בולט לעין.

אורי מקלב: זה נוסח אחיד, חבל שאנחנו כל פעם מתעסקים בנוסח אחר.

דני דנון: אין בעיה.

אורי מקלב: מה פירוש: "לא יפחת משני שלישים מגודל האותיות"

אלקנה אפרתי: אני אדגיש שוב: המילים "שגודלן לא יפחת משני שלישים גודל אותיות שם המשקה" נמחקו לבקשת משרד הבריאות, ונוספה סיפה שנוסחה: "גודל שטחה יהיה 15% משטח הפנים של מכל המשקה המשכר.

אלקנה אפרתי: ".

יצחק וקנין: מה המשמעות?

יצחק וקנין: האם מישהו יכול להסביר לנו מה המשמעות של הגודל?

קרן שיינמן: שמי קרן שיינמן, מנהלת רגולציה של החברה המרכזית, יקב תבור בבעלותנו ומבשלות הבירה.

קרן שיינמן: אנחנו עשינו איזושהי הדמיה אומנם על 20% מגודל הבקבוק.

קרן שיינמן: אני יכולה להתקרב ולהראות אותה לחברי הכנסת.

יצחק וקנין: אבל לא מדובר על 20%.

קרן שיינמן: נכון, אני מתנצלת.

קרן שיינמן: אין לנו הדמיה של 15%, אבל יש לי הדמיה של 10% ושל 20% ואתם תוכלו להבין.

דני דנון: תראי לנו בבקשה 10%.

דני דנון: את יכולה להראות משם, אנחנו רואים.

דני דנון: האם זה בחזית או שאין הבדל?

קריאה: זה לא משנה.

קריאה: אנחנו מציעים שזה יהיה מגודל התווית ולא מגודל הבקבוק.

קרן שיינמן: זה 10% משטח הבקבוק.

דני דנון: הבקבוק או התווית?

קרן שיינמן: הבקבוק.

קרן שיינמן: אנחנו חושבים שגם 10% מגודל התווית הוא גודל שהוא מספיק.

קרן שיינמן: אני מניחה שאתם לא תצליחו לקרוא את מה שכתוב.

דני דנון: לא.

דני דנון: בואי נחזור לגודל הבקבוק ותדברי על האחוזים של גודל הבקבוק.

קרן שיינמן: אנחנו חושבים שגודל הבקבוק זה פשוט לא ריאלי.

קרן שיינמן: זאת אומרת, זה ענק.

קרן שיינמן: גם 10% מגודל הבקבוק זה ענק, זה גדול.

יצחק וקנין: זה 10%?

קרן שיינמן: זה 10% מגודל הבקבוק.

מוטי טפרברג: זה לבקבוק ל-750.

מוטי טפרברג: אבל אם יש לך בקבוק של ליטר וחצי אז אתה מגיע פה לחצי - - -

קרן שיינמן: בדיוק, זה פשוט לא הגיוני.

קרן שיינמן: לא נתקלנו בשום מקום - - -

קריאה: זה לא קיים בעולם.

דני דנון: בואו נחזיר אתכם למטרת החוק.

דני דנון: מטרת החוק היתה לשים אזהרות ולהבהיר את הסכנות שיש בצריכה מופרזת של אלכוהול.

דני דנון: האזהרה היא חשובה וצריך לראות אותה.

קריאה: אבל בואו נראה מה קורה בעולם.

יוליה שמאלוב-ברקוביץ: למה כל הזמן העולם, העולם והעולם?

יוליה שמאלוב-ברקוביץ: האם אין לנו דעה משלנו?

קרן שיינמן: אני חושבת שהגודל הזה שמייצג את האזהרה ביחס לתווית הוא גודל סביר, ברור.

קרן שיינמן: בוודאי לא ממרחק כזה, אבל כשהבקבוק ניצב כאן לידך ויש לך 10% משטח התווית שזה היחס של זה, אנחנו חושבים שזה מספיק בולט.

יצחק וקנין: מה כתוב בתוך התווית הלבנה?

קרן שיינמן: כתוב: מכיל אלכוהול, מומלץ - - -

דני דנון: הגברת שיינמן, הבעיה שלי היא שמבחינתי יש מוצר על המדף והמוצר הוא המשקה.

דני דנון: התווית זה משהו שיש שם.

דני דנון: ולכן, אני רוצה שאנחנו נתייחס למוצר, כי כשאדם בא לקנות את הבקבוק הוא לוקח את המוצר.

דני דנון: הוא לוקח חבילה קופסת סיגריות, הוא לוקח בקבוק אלכוהול.

דני דנון: לכן, אני מוכן שאנחנו נדבר על האחוזים כמה ולמה ואיפה, אבל להגיד על התווית זה דבר שהוא- - -

אורי מקלב: לי יש הצעת פשרה.

אורי מקלב: מצד אחד, להבליט על הבקבוק זה באמת לא הוגן.

אורי מקלב: מה הבקבוק קשור עכשיו לכיתוב?

אורי מקלב: אתה יכול לעשות משהו שהוא מאוד חריג.

אורי מקלב: לא סביר גם מבחינה חזותית וגם חזיתית לקחת לפי האחוז של - - - מצד שני, כפי שאמרת, אדוני היושב-ראש, לגבי התווית זה גם נכון.

אורי מקלב: הוא יעשה תווית קטנה ואז זה יגיע לו ל-10% ו-15% ויקטין את התווית.

אורי מקלב: אנחנו צריכים לדבר על גודל האותיות.

אורי מקלב: בעגה המקצועית יש גודל אותיות ידוע.

אורי מקלב: מי שמכיר פונט 13 יודע שזה גודל של אות, היא בולטת מאוד.

דני דנון: אבל הבקבוקים שונים.

קרן שיינמן: יש תקן מסוים.

קרן שיינמן: התקנים שאנחנו חיים איתם, תקן 1145 שמחייב אותנו בכל המזון הארוז מראש לסימון.

קרן שיינמן: הרי משרד הבריאות קבע עשרות דברים שאנחנו חייבים בסימון שלהם, החל מהרכיבים ומכתובתו - - -

יצחק וקנין: לא רואים אותם.

יצחק וקנין: צריך להביא זכוכית בשביל לקרוא אותם.

קרן שיינמן: זה דברים שכתובים כבר היום על התווית.

דני דנון: מהי עמדתכם?

קרן שיינמן: אנחנו הצענו בהתחלה להיצמד לטבלה שיש בתקן 1145 שעושה גם אבחנה בגודלי הבקבוקים.

קרן שיינמן: לא קיבלו את הצעתנו – משרד הבריאות – ורוצים כן לעשות את זה כאחוז ממשהו.

קרן שיינמן: אנחנו חושבים ש-10% נותן באמת – מגודל התווית.

דני דנון: תודה.

דני דנון: משרד הבריאות, בבקשה.

רוני גמזו: 10% מגודל התווית או הגדלים של האותיות בסימוני מזון הם לא רלוונטיים כי פה אתה רוצה ליצור אזהרה.

רוני גמזו: אתה לא בא לתת מידע שאתה יכול לשים אותו באותיות קטנות.

רוני גמזו: אתה רוצה שזה יבלוט, אתה רוצה שזה יפריע, אתה רוצה שזה יפריע לעין.

רוני גמזו: אתה לא רוצה אסתטיקה.

רוני גמזו: זה כבר מאחורה, זה כבר מקום ששומר על הייחודיות שלכם כמותגים.

רוני גמזו: לכן, אנחנו רוצים את זה בולט, מכוער, מושך את העין, לא נעים למראה.

רוני גמזו: זה הצד האחורי.

רוני גמזו: כך אנחנו עושים גם בסיגריות.

רוני גמזו: אנחנו שמים את זה ככה על הסיגריות בצורה מאוד מאוד ברורה.

יצחק וקנין: רוני, אני מקבל את מה שאתה אומר ואתה עדיין הולך עם 15% מגודל הבקבוק.

יצחק וקנין: זה עדיין דרסטי.

רוני גמזו: כשיש לך את הבקבוק הקטנצ'יק הזה וכשיש לך בקבוקים גדולים - - -

יצחק וקנין: זה מגודל הבקבוק.

יצחק וקנין: אני לא מקבל את מה שהיא אומרת על התווית כי אז תעשה תווית קטנה ואז אתה צודק לחלוטין.

יצחק וקנין: קח את הבקבוק, הוא לא משתנה.

יצחק וקנין: תעשה 10% מגודל הבקבוק.

רוני גמזו: חבר הכנסת וקנין, ההבדל ביני לבינך הוא שאני אומר 15% ואתה אומר 10%.

רוני גמזו: למה אתה אומר 10%?

יצחק וקנין: כי זה גדול מאוד.

רוני גמזו: לא, כי אני אמרתי 15%.

רוני גמזו: אם הייתי מגיע לוועדה עם 20% הם היו אומרים 15%.

יצחק וקנין: לא, לא.

רוני גמזו: רק שיהיה ברור, אנחנו התחלנו עם 20%.

רוני גמזו: למה הם מראים לך את ה-20% כי התקנות בבסיס היו - - -

קרן שיינמן: 10% מהבקבוק או מהתווית?

קריאות: מהבקבוק.

יצחק וקנין: חבר'ה, אני רוצה שתראו.

יצחק וקנין: זה גדול מאוד.

מוטי טפרברג: אני יקב טפרברג ואני מדבר על נושא היין.

מוטי טפרברג: ליין יש תכונה אחרת לגמרי לעומת משקאות אחרים.

מוטי טפרברג: כשאדם קונה יין הוא קורא בדיוק מה נעשה מאחורה.

מוטי טפרברג: אין דבר כזה שאדם לא קורא בנושא של יין.

מוטי טפרברג: יין זה סיפור.

מוטי טפרברג: לגבי היין – אדם קורא מה נעשה ביין.

רוני גמזו: בדרך כלל זה שקורא לא משתכר.

מוטי טפרברג: גם במשרד הבריאות שתיית יין היא בריאה.

רוני גמזו: אין לנו בעיה עם אלה שקוראים.

מוטי טפרברג: אלה שלוקחים לא שותים יין, הם לא לוקחים יין, אנחנו לא נמצאים שם.

מוטי טפרברג: הלוואי והיינו נמצאים כי אולי היין היה עולה, אבל אנחנו ברוך השם לא נמצאים.

מוטי טפרברג: יש לנו בקבוקי יין של ליטר וחצי או שיש גלונים.

מוטי טפרברג: אם נבוא בצורה לנושא הבקבוק זה לא יהיה פרופורציונאלי.

מוטי טפרברג: זה לא עניין שאתה בא ואומר: בוא, תשים את העסק.

מוטי טפרברג: ברגע שנשים תווית נורמאלית על הבקבוק ופתאום נשים איזושהי אזהרה שהיא בכלל בלי כל פרופורציה - - - אני מסכים איתך שאתה רוצה דבר שהוא יהיה גלוי.

מוטי טפרברג: הדברים יכולים להיות גלויים, הדברים הם לא נסתרים.

מוטי טפרברג: הרי בסך הכול גם כשאנחנו שמים את התוויות קדימה אנחנו רואים אותן.

מוטי טפרברג: אנחנו לא מסתירים את הדברים, אנחנו מגלים את הדברים.

דני דנון: תודה.

עמיר פרץ: אולי כדאי להרגיע אתכם אפשר לומר על ה-15%, מה שנקרא 15% לפי 750 שטח.

עמיר פרץ: זאת אומרת, שאם אתה רוצה - - - אתה לא צריך תווית כזאת.

עמיר פרץ: אבל שזה יהיה לפי מפתח של בקבוק רגיל.

דני דנון: יש לי הצעה נוספת.

מוטי טפרברג: - - - איך תעשה ב-375?

אורי מקלב: לא יותר מ-750 - - -

מוטי טפרברג: מה כבודו אומר?

מוטי טפרברג: הוא אומר ב-750.

מוטי טפרברג: נניח ואני שם 15% פה – אם אני הולך לאותו גודל ושם אותו ב-375 אני שם אותו ממש על הכול.

עמיר פרץ: לא.

עמיר פרץ: אני אומר קח את הגודל המקסימאלי שם ושים אותו פה.

דני דנון: אני מציע הצעה ותגידו לי אם היא ישימה מבחינתכם.

דני דנון: ההצעה היא שיהיו 15% מגודל התווית שלא יפחת מ-10% מגודל הבקבוק.

דני דנון: לדעתי, זה אפשרי.

יצחק וקנין: אני מוכן לקבל את ההצעה הראשונה שלך בלי גודל הבקבוק.

יצחק וקנין: 15% מגודל התווית.

יצחק וקנין: תקבע את גודל האותיות.

יצחק וקנין: רבותי, אם תקבעו את גודל האותיות תפתרו את הבעיה.

צבי אלון: אני מבקש לזכור שאנחנו גם הולכים לעשות ייצוא.

צבי אלון: כבוד המנכ"ל, אתה דיברת על כך שאתה רוצה שזה יהיה מכוער ושזה יבלוט.

צבי אלון: כאשר דיברת קודם על המשקה המשכר אמרת ששקלתם את דרך הביניים בכדי לשקול את כל השיקולים.

צבי אלון: אני מבקש ממך לזכור שאנחנו מדברים על יין ואנחנו מדברים על ייצוא.

צבי אלון: חברת הכנסת כל הזמן אומרת: עזבו את העולם.

צבי אלון: אני לא מדבר על העולם, אבל כשאנחנו שולחים יין - - -

יוליה שמאלוב-ברקוביץ: לא אמרתי עזבו את העולם, אמרתי שהעולם זה לא הדבר היחיד שקובע.

צבי אלון: אני מבקש שהחקיקה תהיה כזאת שהתווית תהיה סבירה, תהיה אסתטית וגם שיראו אותה.

רוני גמזו: זה לא קשור לייצוא.

מוטי טפרברג: זה קשור לייצוא.

מוטי טפרברג: יש לנו פה תוויות שאנחנו מוציאים גם לארץ וגם לחוץ-לארץ.

דני דנון: מרינה ממשרד הבריאות, בבקשה.

מרינה אוסטפלד: אני רק מבקשת להעיר לתשומת ליבכם, ועם כל הכבוד לכל התוויות האלה שעכשיו מוצגות בפנינו, התקנות האלה לא נועדו להחריג ענף כזה או אחר, ואני שוב חוזרת ואומרת את זה.

מרינה אוסטפלד: משקה משכר רגיל זה בירה שגם נמכרת בפחיות קטנות, זה בריזרים.

מרינה אוסטפלד: כל הבקבוקים האלה שמוגשים לנו עכשיו של ליטר וחצי וגלונים – בירה ובריזרים לא מוכרים בגלונים.

מרינה אוסטפלד: עם כל הכבוד, אם נרד עכשיו לאחוזים כאלה אז באמת זה ירוקן מתוכן.

דני דנון: תודה.

דני דנון: אנחנו הלכנו לקראתם בנושא של מיקום התווית וזה משמעותי ומהותי.

דני דנון: לכן, אני חושב שפה הצעת משרד הבריאות היא סבירה וגם בבקבוקים קטנים.

דני דנון: אני מבקש להביא אותה להצבעה.

אורי מקלב: אני לא חושב, אדוני היושב-ראש.

אורי מקלב: זה ממש לא סביר.

קריאות: - - -

יצחק וקנין: דני, דקה לפני שתצביע.

יצחק וקנין: האם אני יכול לקבל את זה ממך?

יצחק וקנין: אתה לא רואה מה שכתוב פה בכלל.

יצחק וקנין: תסתכל כמה זה בולט, זה 10%.

דני דנון: אבל תסתכל על בקבוק קטן של בירה שמישהו קונה.

יצחק וקנין: מה זה משנה?

קרן שיינמן: זה 750, זה לא הרבה יותר גדול מהבקבוק הזה.

קרן שיינמן: זה 500 וזה 750.

יוליה שמאלוב-ברקוביץ: זה לא גודל בקבוק אמיתי?

יוליה שמאלוב-ברקוביץ: זה גודל בקבוק אמיתי?

קרן שיינמן: זה הגודל היחסי.

קרן שיינמן: זה הדמיה, כך עושים הדמיות.

יצחק וקנין: חבר'ה, עם כל הכבוד, אנחנו לא רק רוצים לעשות תווית, גם רוצים למכור מוצר.

יצחק וקנין: זה מכער את כל הבקבוק ובגדול.

סער פאוקר: אנחנו מנסים להציע איזשהו רעיון.

סער פאוקר: הכיוון שהציע חבר הכנסת עמיר פרץ - יש לנו בעיה מיוחדת.

סער פאוקר: לנו, ליין, יש בעיה ספציפית לבקבוקים גדולים.

סער פאוקר: השאלה היא האם אפשר יהיה לקבוע הכיוון הכללי שהציע המנכ"ל, אבל לקבוע איזשהו שטח מקסימאלי שבקבוקים גדולים לא נצטרך לפרסם דבר כזה.

יצחק וקנין: רבותי, זה צריך להיות מגודל התווית ובזה נגמר העניין, גודל מינימאלי של אותיות, מקובל עליי.

יצחק וקנין: אני מוכן ללכת לנוסחה, אבל מה שאתם עושים פה כבר לוקח את זה למקום אחר.

יצחק וקנין: אני ראיתי את התוויות בחוץ-לארץ ולא רואים בכלל את האותיות.

רוני גמזו: אולי בגלל זה - - - שיכורים כולם.

יצחק וקנין: אני לא רוצה להיות שם.

יצחק וקנין: אל תיקחו את זה למקום שזה לא הגיוני בכלל, עם כל הכבוד.

יוליה שמאלוב-ברקוביץ: הם מודאגים מהייצוא.

יוליה שמאלוב-ברקוביץ: לייצוא אנחנו לא נכתוב.

יוליה שמאלוב-ברקוביץ: מה איכפת לנו מה קורה - - - ?

דני דנון: לייצוא יש תוויות שונות שהם מכינים לפי - - -

קריאה: לא.

קריאה: יש לנו קונה גם בארץ וגם בחוץ-לארץ.

קריאה: יש לנו אירופה.

קריאה: אנחנו שולחים תוויות גם לארץ וגם לחוץ-לארץ.

דני דנון: חברים, אירופה כרגע לא מעניינינו.

דני דנון: יש פרלמנט בכל מדינה שמחליט על התוויות שם.

דני דנון: אני כרגע רוצה להביא הצעה שהועלתה בעבר שיהיה 15% מגודל התווית שלא יפחת מ-10% מגודל הבקבוק.

דני דנון: זו פשרה שאני רוצה להביא אותה להצבעה.

קרן שיינמן: אדוני, האם אפשר הצעה נוספת אם מקובל עליך?

קרן שיינמן: יש את תקן 1145 שמדבר.

קרן שיינמן: אפשר לעשות 15% מגודל התווית והאות הגדולה ביותר לפי תקן 1145.

רוני גמזו: לא, לא.

רוני גמזו: אגב, התקן הזה מוגש כרגע לרביזיה, אנחנו הולכים לשנות אותו באותו מנגנון - - -

קריאות: - - -

דני דנון: חברים, אתם מדברים כרגע בלי רשות דיבור.

דני דנון: אני מציע בהסכמת משרד הבריאות להגיע פשרה והפשרה אומרת שהאזהרה תהיה 15% מגודל התווית שלא יפחת מ-10% מגודל הבקבוק.

יצחק וקנין: זו בדיוק ההצעה המקורית, לא שינית כלום.

יצחק וקנין: אני הראיתי לך מה זה 10%.

דני דנון: חבר הכנסת וקנין, ההצעה המקורית היתה 15%.

יצחק וקנין: אבל זה בדיוק, אתה מביא את זה לאותה נורמה.

דני דנון: מוריד את זה ל-10%.

יצחק וקנין: אתה מוריד ל-10 ומה אתה אומר?

יצחק וקנין: שזה יהיה מגודל הבקבוק.

אורי מקלב: צריך לשלב את מה שאתה אומר בתוספת עם מה שהציע עמיר פרץ, אבל המקסימאלי זה 750.

אורי מקלב: מעל 750 אלו הם לא בקבוקים שלוקחים לשתייה שמהם אני חושש, אלא אלו בקבוקים גדולים.

דני דנון: גודל המקסימאלי של האזהרה יהיה של ה-750?

קריאה: כן, 10% מ-750.

אורי מקלב: - - -זה המקסימאלי, יותר מזה לא צריך.

דני דנון: איזה בקבוקים יש מעל 750?

קריאות: הנה זה.

אורי מקלב: יש גם שני ליטר.

יוליה שמאלוב-ברקוביץ: ויסקי וודקה באים בליטר בדרך כלל.

רוני גמזו: אני לא מבין למה נושא הבקבוקים הגדולים והדברים הגדולים האלו עולה כרגע.

רוני גמזו: אלו לא הדברים העיקריים, הם לא לצרכן.

רוני גמזו: אני רוצה להבין מה העניין.

מוטי טפרברג: אותו שתיין שותה בקבוק גדול.

רוני גמזו: אני רק לא יודע אם זה מעשי.

רוני גמזו: מה, יש שטח פנים ל-750?

רוני גמזו: האכיפה כאן תהיה מורכבת.

יוליה שמאלוב-ברקוביץ: אני חושבת שההצעה המקורית מעולה ולא צריך לשנות שום דבר, אלא אם נעביר את זה לקדימה שוב וזהו.

דני דנון: אנחנו מביאים להצבעה את ההחלטה של האזהרה של 15% מגודל התווית שלא יפחת מ-10% מגודל הבקבוק.

דני דנון: מי בעד?

קריאות: ועד 750, ולא יותר מ-750.

דני דנון: לא יותר, האם יש הסכמה של משרד הבריאות?

קריאות: כן, כן.

יוליה שמאלוב-ברקוביץ: זה כן משנה כי ויסקי וודקה באים בליטר בדרך כלל, אז מה עשית בזה?

דני דנון: גודל האזהרה המקסימאלי לפי הצעתו של עמיר פרץ יהיה של ליטר, עד ליטר.

דני דנון: אוקיי, מי בעד?

צבי אלון: חזרתם ל-15%.

עמיר פרץ: אדוני, על 750 יחול לך 10%, על הליטר יחול לך 10%.

עמיר פרץ: אבל על השני ליטר יחול לך 5% באופן יחסי כי זה 10% מליטר.

עמיר פרץ: חבר'ה, האם אתם רוצים להמשיך להתווכח?

עמיר פרץ: על מה?

עמיר פרץ: בואו נתקדם.

דני דנון: אני רוצה להבהיר כרגע את הנושא שהוסכם עליו.

דני דנון: 15% מגודל התווית לא יפחת מ-10% מגודל הבקבוק.

דני דנון: התווית המקסימאלית תהיה לפי הצעתו של עמיר פרץ עד גודל של ליטר.

עמיר פרץ: גודל של ליטר.

דני דנון: תודה.

דני דנון: מי בעד?

דני דנון: מי נגד?

דני דנון: בעד – רוב

דני דנון: נמנעים – 1 הסעיף עבר.

דני דנון: מי נמנע?

ליה שמטוב: אני.

דני דנון: הסעיף עבר.

קריאות: לא, לא.

קריאות: יש בסעיף העניין של צבע.

גיל סגל: יש את נושא הצבעים.

גיל סגל: בטח ובטח אם אתם מקבלים החלטה, בטח ובטח אם אתם קובעים כזה גודל, אנחנו נבקש שלפחות נוכל לעשות את זה מחלק מהתווית האחורית ולא תווית נפרדת.

גיל סגל: ברגע שקובעים שחור לבן, מסגרת שחורה, זה נראה כמו מודעת אבל וזה לא חלק - - -

יוליה שמאלוב-ברקוביץ: זה בדיוק מה שאנחנו רוצים.

גיל סגל: לא, אנחנו מבקשים כמו שמקובל בעולם, ואנחנו יכולים להראות דוגמאות, כמו שמקובל בכל מקום נוכל להפוך את זה לחלק מהתווית האחורית.

גיל סגל: קרי, בצבעים של התווית האחורית עם מסגרת.

דני דנון: הסעיף עבר כלשונו ואנחנו לא מתכוונים להיכנס לזה גם ברמה העקרונית.

דני דנון: אני מבקש להקריא את סעיף 3.

לאה ורון: סעיף 2 אושר כולו.

יוליה שמאלוב-ברקוביץ: לא, אבל אני ביקשתי נושא חדש.

לאה ורון: חברת הכנסת יוליה שמאלוב-ברקוביץ ביקשה בקשה לדיון מחדש.

יוליה שמאלוב-ברקוביץ: על האזהרה ואם אפשר לעשות את זה היום.

יוליה שמאלוב-ברקוביץ: יש לי סיכום עם מנכ"ל משרד הבריאות גם על הנוסח.

צחי פנחס: אני רק רוצה לציין, כמו שאמרתי בהתחלה, חובת ההיוועצות של משרד הבריאות היא לגבי סימן האזהרה בפרסומת טלוויזיה כשסעיף 5 מפנה לסעיפים 3 ו-4.

צחי פנחס: אני מבקש מהוועדה שלא תצביע היום על סעיפים 3 עד 5 אלא תחכה לאחר קיום ההיוועצות.

צחי פנחס: מאחר וסעיף 5 שדן בסימן אזהרה פרסומת בטלוויזיה מפנה לסעיפים 3 ו-4 אז אני מבקש שהוועדה לא תצביע היום על סעיפים 3, 4 ו-5 כי אחרת אין טעם להיוועצות.

צחי פנחס: ההיוועצות היא לעצם סימן האזהרה.

אלקנה אפרתי: סעיף 5 אכן מתייחס לסעיף 3, אבל מניעה שהוועדה תאשר את סעיף 3 וכאשר ידונו בסעיף 5 ככל שיהיו לכם הערות שיבקשו לשנות, אז בסעיף 5, לא בסעיף 3.

אלקנה אפרתי: יהיה אפשר לשנות את סעיף 5.

אלקנה אפרתי: במקום: כאמור בסעיף 3 ייכתב משהו אחר על-פי ההסכמות.

צחי פנחס: במועד הדיון הבא זה אומר שאם תהיה לנו התנגדות לאמור בסעיפים 3 ו-4 אז ישונו הסעיפים?

אלקנה אפרתי: אבל ההתנגדות שלכם בסעיף 3 תהיה ביחס למה שנאמר בסעיף 5, להכללת האזהרה באמצעים אלקטרונים.

אלקנה אפרתי: סעיף 3 – עניינו פרסומות בכתב ובדפוס ולהבנתי לא בתחום שלגביו - - -

צחי פנחס: נכון, אבל הנוסח של האזהרה צריך להיות כאמור בסעיף 3.

אלקנה אפרתי: אוקיי.

אלקנה אפרתי: אז נניח לצורך העניין שבמקום לכתוב: לרבות בפרסומת בטלוויזיה תהיה כאמור בתקנה 3, יהיה כתוב: תהיה תקנה 7 או תקנה נוספת, או כל נוסח אחר שיתואם בסיכום איתכם.

לאה ורון: ככל שמשרד הבריאות יחשוב שזה נכון.

לאה ורון: יש חובת היוועצות בכם, לא הטלת וטו שלכם.

דני דנון: זה הסעיף האחרון שאנחנו נדון בו היום.

דני דנון: אנחנו נתחום את הזמן להיוועצות.

דני דנון: ניתן לכם זמן להיוועץ ואז נחזור להשלים את התקנות.

דני דנון: סעיף 3, בבקשה.

עמיר פרץ: למה?

עמיר פרץ: תשאיר את סעיף 3 גם לסיבוב הבא.

עמיר פרץ: למה אתה רוצה להעביר את סעיף 3?

דני דנון: כי הוא לא קשור לעניינים של הרשות.

מרינה אוסטפלד: "אופן הכללת האזהרה בפרסומת בכתב תקנה 3.

מרינה אוסטפלד: האזהרה בנוסחה כמפורט בתקנה 2(א) לפי העניין, תיכלל בפרסומת בכתב או בדפוס, תהיה בשפת הפרסומת באופן הזה: האזהרה תהיה באותיות בצבע שחור, ניתנות לקריאה בנקל וזהות בהדגשתן, מתוחמות במסגרת בצבע שחור שעובייה והדגשתה כעובי האותיות שבאזהרה; שטח האזהרה יהיה 5% לפחות משטח מודעת הפרסומת והאותיות של האזהרה יתפסו את רובו.

מרינה אוסטפלד: "

דני דנון: תודה.

דני דנון: האם יש הערות?

יצחק וקנין: תאמין לי שזה מזכיר לי מודעת אבל.

דני דנון: הערות, בבקשה.

אופיר ביתן: עו"ד אופיר ביתן, הרשות השנייה.

אופיר ביתן: אנחנו העברנו את התייחסות שלנו לגבי סעיפים 4 ו-5 וכמו שנאמר פה סעיף 5 מפנה לסעיף 3.

אופיר ביתן: ולכן, יש לנו התייחסות גם לסעיף 3.

אופיר ביתן: ההתייחסות שלנו הועברה למשרד הבריאות ומשרד הבריאות קיבל את התייחסות.

אופיר ביתן: אם אנחנו דנים בסעיף 3 אז אני כן אעיר.

אופיר ביתן: אם מחליטים שאנחנו מפרידים בין סעיף 3 ל-5 אז אני אשמור את ההערות שלי לאחר כך.

אופיר ביתן: רק תחליט הוועדה אם סעיף 5 מפנה ל-3.

דני דנון: אותה תשובה, אני חושב.

אלקנה אפרתי: בגדול אותה תשובה.

אלקנה אפרתי: אתם יכולים להעיר, אבל כמובן הסעיף הרלוונטי הוא הסעיף של פרסומת באמצעים אלקטרונים ואז אני חושב שיהיה ראוי בכל מקרה שעמדתכם תישמע.

דני דנון: הערות.

דני דנון: שירה, בבקשה.

שירה בריק-חיימוביץ: עו"ד שירה בריק-חיימוביץ בשם ידיעות אחרונות.

שירה בריק-חיימוביץ: הוועדה הנכבדה קיבלה בסעיף 5, ובצדק רב, את האבחנה בין פרסומת למשקה משכר על עמוד שלם, פרסומת שכל כולה מציגה בקבוק אחד וכל מטרתה היא רק לשווק משקה אלכוהולי אחד שזו הדוגמה שלה, לבין מודעות שהן בכלל מודעות צרכניות והן לא מתמקדות בכלל באלכוהול אלא מודעות של רשתות שיווק כמו: מגה ורמי לוי ושופרסל שבהן רואים אחת משתיים: או שרואים שולחן גדול ערוך עם המון מוצרים או עגלת מוצרים עמוסה בטיטולים ובמטרנה, ובין היתר, גם בקבוק יין, או שיש מודעה שהיא גם מודעת ריבוי מוצרים של רשת שיווק.

שירה בריק-חיימוביץ: היא לא משווקת ספציפית שום יצרן אלכוהול, שום משווק אלכוהול, שבה רואים ריבועים ריבועים.

שירה בריק-חיימוביץ: רואים ריבוע של דגנים וריבוע של ריבות ומצות לפסח, ויש גם ריבוע של יין או של בירה.

דני דנון: מה את מציעה?

שירה בריק-חיימוביץ: דווקא מתוך הכוונה שלנו לאכוף את נושא האזהרות איפה שצריך ולא להיתקל במקום שאנחנו לא מצליחים להתמודד עם האזהרות, במקום שגם לא מצדיק את זה כי זה באמת לא מודעות שפונות לצרכני האלכוהול אלא לקראת חגים, בישול, קידוש וכו', שהמודעות האלה שגם לא נמנות במניין אלא קובעות ששטח האלכוהול בהן, המוצר האלכוהולי, לא תופס יותר מ-5% משטח המודעה כולה, שבהן לא תיכלל חובת האזהרה.

שירה בריק-חיימוביץ: מבחינת הנוסח אני מציעה שאחרי תקנה 2, זאת אומרת שב-(3)(3) ייכתב: חובת פרסום האזהרה לא תחול על פרסומת מעורבת לכמה מוצרים – אני משתמשת באותה הגדרה של סעיף 5 - שרובם אינם משקה משכר וגודל הפרסומת לשם המסחרי של המשקה המשכר אינו עולה על 5% משטח הפרסומת המעורבת כולה.

דני דנון: העתקת מהחוק את הסעיף.

שירה בריק-חיימוביץ: העתקתי מסעיף 5 לחוק.

שירה בריק-חיימוביץ: אני גם אומרת ש-5% מתוך 5% זה גם כך לא יהיה- - -

דני דנון: סליחה, הבנו.

דני דנון: עליי זה מקובל.

דני דנון: האם יש עוד הערות לסעיף הזה?

מרינה אוסטפלד: כן, אני מעירה לסעיף שלנו.

מרינה אוסטפלד: אני רק רציתי להבהיר וגם למען הסדר הטוב ולמען ההגינות.

מרינה אוסטפלד: מכיוון שקיום התייעצות מכוח החוק של משרדנו עם הרשות השנייה נעשה וקיבלנו את הערותיהם אני מבקשת במידה ואנחנו באמת מנתקים את הקשר ומפרידים בין סעיף 5 לסעיף 3 אז הם יעירו את הערותיהם לכשאנחנו נדון בסעיף 5.

דני דנון: בוודאי.

דני דנון: אני מבקש להצביע על סעיף 3 עם התוספת של (3).

רוני גמזו: אני רק רוצה להבין את סעיף 3(3) שהם הוסיפו.

רוני גמזו: סעיף 5 החריג את הפרסומות המעורבות.

לאה ורון: סעיף 5 בחוק עצמו.

לאה ורון: הוא קבע: "...

לאה ורון: אלא אם כן הפרסומת היא פרסומת מעורבת לכמה מוצרים שרובם אינם משקה משכר וגודל הפרסומת וגודל הפרסומת לשם המסחרי של המשקה המשכר אינו עולה על 5% משטח הפרסומת המעורבת כולה.

לאה ורון: ".

רוני גמזו: זאת אומרת, לא רק שהם יותרו, אלא גם שלא תהיה להם אזהרה.

דני דנון: זה מודעה של מגה, לצורך העניין.

דני דנון: אם יהיה בקבוק יין או מוצר אלכוהולי שלא מעל 5% משטח המודעה אז לא תהיה אזהרה שם.

דני דנון: בעינינו זה נראה הגיוני כי קיבלנו את זה גם בחוק.

יצחק וקנין: אחרת רק האזהרה תבלוט.

דני דנון: האם אפשר להצביע?

דני דנון: תודה.

דני דנון: אנחנו מצביעים על סעיף 3 כפי שתוקן.

דני דנון: מי בעד?

דני דנון: מי נגד?

דני דנון: מי נמנע?

דני דנון: בעד – רוב

דני דנון: נמנעים –אין

דני דנון: הסעיף אושר.

דני דנון: אנחנו סיימנו את החלק הזה להיום.

דני דנון: אני מבקש מהצדדים שצריכים להיוועץ לסיים תוך 14 יום את התהליך.

דני דנון: אנחנו נקבע ישיבה אחרונה לאישור התקנות.

צחי פנחס: כרגע המועצה מכהנת עם ממלא מקום יושב-ראש ואנחנו גם צריכים ל - - -

דני דנון: נאריך את זה ל-21 יום.

לאה ורון: מי הממלא מקום?

צחי פנחס: נתי שוברט.

דני דנון: תודה רבה לכולם, הישיבה נעולה.